text:
MAGSINGAL, Ilocos Sur – Negatibo iti droga ti balay ti suspek a nangiwayatan dagiti polis iti search operation sadiay Barangay San Vicente ditoy nga ili idi agsapa ti Abril 8. Ngem imbes a naannayas koma ti operasion dagiti polis, nagbalin ketdi a tensionado ta saan nga intulok ti bumalay a masukisok ti balayna.
Nagpaputok pay ni Nel John Isaguirre kas ballaagna a saan nga agbasak dagiti pannakabagi ti linteg a mangiwayat iti panagsukisok a nangbuak la ket ngarud iti talinaay dayta a lugar iti dayta nga aldaw.
Dita a nangrugi ti pannakinegosasion ti kapolisan ken ni Isaguirre tapno ipalubosna ti panagsukisok ken isukona ti paltogna.
Ngem nagtungpal nga standoff ti situasion ta natangken ti pagtaktakderan ni Isaguirre a saan a masukisok ti balayna.
Iti kabayag ti negosasion, arig saan a makakunail ti trapiko gapu iti kaadu dagiti lugan a naipit iti kalsada nasional iti baet ti dayamudom dagiti biahero nangruna dagiti mapan agopisina iti siudad ti Vigan ken kaparangetna nga il-ili.
Naammuan ti Tawid News a malaksid kadagiti operatiba ti Provincial Police Office, immarayat pay dagiti kameng ti Special Weapons and Tactics (SWAT)-Region 1 tapno malettat ti stand-off.
Agalaskuatron ti malem idi timmulok met laeng ni Isaguirre a nangisuko kadagiti armasna a naammuan idi agangay a maysa a Glock Caliber 40 ken maysa a cal. 38 revolver a nagkarga iti innem a bala.
Nakakumpiska pay dagiti polis iti dua a magasin ken 26 a bala.
Kas maibatay iti report, agarup alas singko ti bigat ti Abril 8 idi insayangkat dagiti nagtitipon nga elemento ti kapolisan a pakaibilangan ti Ilocos Sur Provincial Police Office nga indauluan ni Acting Provincial Director Senior Supt. Reynaldo Tamundong, Criminal Investigation and Detection Group (CIDG) Region 1, Special Weapons and Tactics (SWAT)-Region 1 ken PNP – Magsingal nga indauluan ni Chief of Police, Senior Inspector Arcadio Viloria.
Iti pannakaisurat daytoy, nakabalud ni Isaguirre idinto a maisagsagana dagiti kaso maikontra kenkuana.
Kabayatanna, tallo a drug personalities ti napilaan iti kaskaso kalpasan ti naballigi a search operations nga inwayat ti nagtitipon nga elemento ti kapolisan iti tallo a balay sadiay Magsingal, Ilocos Sur idi Marso 29.
Segun iti progress report manipud iti CIDGT Ilocos Sur a napetsaan Abril 4, pormal a napilaan ni Ryan Tolentino Oliver, 30, naasawaan iti sala ni Judge Marita B. Balloguing ti Regional Trial Court, Branch 24, Cabugao, Ilocos Sur iti kaso a panaglabsing iti RA 10591 ken RA 9165.
Iti kasona a panaglabsing iti RA 9165 a nai-docket ti CC No. 3406-KS, nairekomenda nga agpiansa ni Ryan Tolentino iti P200,000.00. Iti met kasona a panaglabsing iti RA 10591 a nai-docket iti babaen ti CC No. 3407-KS, nairekomenda nga agpiansa iti P60,000.00.
Napilaan met ni Minelio T. Oliver, 32, barangay kagawad, iti kaso a panaglabsing iti RA 10591 a nai-docket iti babaen ti CC No. 3404-KS ket nairekomenda nga agpiansa iti P80,000.00.
Kaso met a panaglabsing iti RA 9165 a nai-docket iti babaen ti CC No. 3405 ti naipila maikontra ken ni Jansen Costales Usana, 40, naasawaan, mannalon, ket napagpiansa iti P60,000.00.
Naruk-atan da Usana ken Minelio T. Oliver iti dayta met laeng nga aldaw agsipud ta naitedda ti piansada iti sala ni Judge Francisco Ante, Jr. ti MTCC, Vigan City, Ilocos Sur.
Temporario a nagtalinaed ni Ryan T. Oliver iti kustodia ti Magsingal Police Station bayat ti pannakauray ti pammilin ti korte mainaig iti disposision ti kaso.
Maipalagip a babaen ti bileg ti search warrants nga imet dagiti nagtitipon nga elemento ti kapolisan a pakaibilangan ti CIDG Ilocos Sur, PDEA, PAIDSOT, PPSC, Ilocos Sur PPO, PIB Ilocos Sur PPO, MARITIME, HPG ken Magsingal Municipal Police Station, sinukisokda ti balay ni Ryan Tolentino a nakakumpiskaanda iti maysa nga M16 baby armalite rifle (Elisco) nga addaan SN RP 049685 ken inserted magazine a nagkarga iti 26 bala; maysa a cal. 45 1911 pistol (Ranger) nga addaan magasin a nagkarga iti 7 a bala; maysa a long magazine para M16 rifle a nagkarga iti 4 a bala; 5 short magazine para M16; maysa a cal. 22 revolver nga awanan serial number a nagkarga iti 4 a bala; 2 bala para 12 gauge shotgun; maysa a medium size heat sealed plastic sachet a nagkarga iti mapapati a shabu; ken assorted drug paraphernalia.
Dua a search warrants ti naiwayat maikontra ken ni Barangay Kagawad Minelio Tolentino Oliver, Jr. a nagresulta iti pannakakum-piska ti maysa a cal 45 pistol (Taurus) nga addaan SN NFM 22309; maysa a cal 45 pistol (Colt) nga addaan SN 2741401; maysa a magazine assembly para cal 45 pistol a nagkarga iti 6 a bala; maysa a magazine assembly para cal 45 pistol a nagkarga iti 7 a bala; maysa a magazine assembly para cal 45 pistol a nagkarga iti 3 a bala; ken maysa a bala para cal 45.
Nakakumpiska dagiti polis iti balay ni Jansen Costales Usana, iti nadumaduma a drug paraphernalia.
Addaan ni Usana iti standing warrant of arrest gapu iti kasona a frustrated murder ken nakalista a No. 4 most wanted person ti Magsingal Police Station.
Nairaman a naaresto ni Frodelio Parbo Umani, 56, baro, gapu ta nasalamaan dagiti polis nga adda iti uneg ti balay ni Usana ken mapapati nga adda ikutna a drug paraphernalia.
Ngem dinismis ni Fiscal Maricel T. Bundoc ti kaso maikontra ken ni Umali gapu iti kaawan ti probable cause.#


c: text/html

text:
Leo Tolstoy
Ni Lev Nikolayevich Tolstoy (Ruso: ЛeB HиkoлáeBич ToлcTóй, panangibalikas [lʲev nʲɪkɐˈlaɪvʲɪtɕ tɐlˈstoj] ( denggen); ammo kadagiti agsasao iti Ingles a kas ni Leo Tolstoy) (Septiembre 9, 1828 – Nobiembre 20, 1910[1]) ket maysa idi a Ruso a mannurat a kaaduan a nagsursurat kadagiti nobelal ken dagiti ababa a sarita. Iti naladaw a kabibiag, isu ket nagsurat pay kadagiti pabuya ken dagiti salaysay. Ti dua a kadayegan nga obrana, ket dagiti nobel ati Gubat ken Kappia ken Anna Karenina, ket nabigbigan a kas ti dua a kalatakan a nobela iti amin a panawen ken ti kapantokan ti realista a piksion. Adu kadagiti nangipanpanunot kenni Tolstoy a maysa kadagiti kalatakan a nobelista ti lubong.[2][3] Ni Tolstoy ket ammo pay para kadagiti komplikado ken pradokso a personalidadna ken para ti nangato a moralistiko ken asetiko a pamanunotan, nga inamponna kalpasan ti moral a didigra ken naikararuan a pannakariing idi panawen ti 1870, a kalpsanna ket nagbalin pay a nalaglagipan a kas maysa a moral nga agpanpanunot ken sosial nga agrepreporma.
Ti literal a panangipatarusna kadagiti etiko a insursuro ni Hesus, a naipatengngaan ti Sermon idiay Bantay, ket nangipuonan kaniana ti naladaw a kabibiagna a nagbalin a maysa a nasged a Kristiano nga anarkista ken anarko-pasipista. Dagiti kapanunotanan iti di naranggas a resistansia, ket naiyebkas kadagiti obra a kas ti Ti Pagarian ti Dios ket Adda Kenka, ket adda dagitoy ti mangliwengliweng nga impakto kadagiti nagitayyekan kadagiti maika-20 a siglo a pigura a kas ni Mohandas Gandhi[4] ken ni Martin Luther King, Jr.[5]
Dagiti linaon
Biag ken pagsapulan[urnosen | urnosen ti taudan]
Ni Tolstoy ket naipasngay idi idiay Yasnaya Polyana, ti asienda ti pamiliana idiay rehion ti Tula iti Russia. Dagiti pamilia a Tolstoy ket nalatak a naamaamuan iti daan a Ruso a nobilidad. Isuna ti maikapat kadagiti lima nga annak ni Konde Nikolai Ilyich Tolstoy, maysa a beterano iti Patriotiko a Gubat iti 1812, ken ni Kondesa Mariya Tolstaya (Volkonskaya). Dagiti nagannak kenni Tolstoy ket pimmusayda idi isu ket ubing pay laeng, isu nga isu ken dagiti kakabsatna ket pinadsakkel dagiti kabagianda. Idi 1844, isuna ket nangrugi a nagadadal iti linteg ken dahgiti oriental a pagsasao idiay Unibersidad ti Kazan. Dagiti nangisursuro kaniana ket ket inbagbagada nga isu a kas "a saan ken dina kinayat ti agadal."[6] Ni Tolstoy ket pinanawanna ti unibersidad iti tengnga dagiti panagadadalna, nagsubli idiay Yasnaya Polyana ken kaaduan a naggigian idiay Moscow ken San Petersburgo. Idi 1851, kalpasan ti pannkaala kadagiti adu nga utan iti panagsugsugal, isuna ken kaduana ti kasatna alalaki ket napanda idiay Kaukaso ken timmiponda iti buyot. Iti daytoy idi a panawen nga isu ket nangrugrugi a nagsursurat.
Ti panagbalbaliwna manipud ti maysa a di nasayaat a panagbibiag ken priblihio ti kagimongana a mannurat iti di naranggas ken espiritual nga anarkista kadagiti naud-udi nga aldawna ket inyeg babaen dagiti panagpadpadasna iti buyot ken dagiti pay dua a panagbanbaniagana iti lawlaw ti Europa idi 1857 ken 1860–61. Dagiti dadduma pay a simmurot iti daytoy a dalan ket ni Alexander Herzen, Mikhail Bakunin, ken ni Peter Kropotkin. Idi las-ud ti panagbisitana idi 1857, ni Tolstoy ket nakasaksi idi ti publiko a panagpapatay idiay Paris, ti maysa a traumatiko a padas a mangmarka ti kamin a kabibiagna. Iti panagsursurat ti iti gayyemna a ni Vasily Botkin: "Ti kinapudno ket ti Estado ket maysa a kumplot a nadaremdem a saan laeng a managal ti gundaway, ngem iti amin ket padaksenna dagiti umilina ... Isunga, Saanakton nga agserbi ti aniaman a gibierno iti aniaman a lugar."[7]
Ti Europeano a panagbanniagana idi 1860–61 ket nangsukog ti politikal ken literario a panagbalbaliw idi naamammuanna ni Victor Hugo, a dinaydayaw ni Tolstoy dagiti literario a kalaingna kalpasan ti pannakabasan ti kalkalpas a Les Miserables ni Hugo. Ti panagipada ti nobela ni Hugo ken ti Gubat ken Kappia ni Tolstoy ket mangipakpakita ti impluensia iti pannakaibagbaga kadagiti gubat a senariona. Ti politikal a pilosopia ni Tolstoy ket naimpluensiaan pay idi Marso 1861 a panagbisitana ti Pranses nga anarkista a ni Pierre-Joseph Proudhon, nga isu idi ket agnanaed a naipatalaw iti sabali a nagan idiay Bruselas. No maisinsina manipdi ti panagrepasona ti masakbayan a pannakaipablaak ti, La Guerre et la Paix (Gubat ken Kappia iti Pranses), a ti titulona ket binulod ni Tolstoy para iti maestra obrana, dagitoy dua a lallaki ket nagsinsinnaritada iti edukasion, a kas ti insursurat ni Tolstoy kadagiti edukasional a kuadernona: "No malaglagipko daytoy a pakisinnarita kenni Proudhon, daytoy ket mangipakita a, iti personal a panagpadasko, isu laeng ti tao a nakaaw-awat ti kinapangruna ti ken ti pagmalditan iti panawen tayo."
Naregreggetan iti kinagagar, ni Tolstoy ket nagsubli idiay Yasnaya Polyana ken nangbagon kadagiti sangapulo ket tallo nga eskuela para kadagiti annak ti adipenna, iti nakaibatayan kadagiti pamunganayan ni Tolstoy a nailawlawag iti bukodna a salaysay idi 1862 "Ti Eskuela idiay Yasnaya Polyana".[8] Dagiti panagsubsubok ti edukasion ni Tolstoy ket ken saan a nagpaut, gapu ti panariribok babaen ti Tsarista a sekreto a polis. Nupay kastar, a kas maysa a dagus a kasaruno ti Summerhill nga Eskuela ni A. S. Neill, thi eskuela idiay Yasnaya Polyana[9] ket mabalin a mangikeddeng a mangtunton daytoy nga isu ti immuna a kas pagarigan iti maysa a nalawag a teoria iti demokratiko nga edukasion.
Personal a biag[urnosen | urnosen ti taudan]
Idi 23 Septiembre 1862, ket inasawana ni Sophia Andreevna Behrs, nga isu idi ket 16 a tawtawen nga ububing kanaian ken ti maysa nga anak a babai ti mangngagas iti korte. Tinawtawagan isuna iti Sonya, ti naiyababa iti Ruso iti Sofya, babaen ti pamiliana ken dagiti gayyemna.[10] Add dagiti tallopulo ket tallo nga annakda[11]:
- Konde Sergei Lvovich Tolstoy (10 Hulio 1863-23 Disiembre 1947)
- Kondesa Tatyana Lvovna Tolstaya (4 Oktubre 1864-21 Septiembre 1950), asawa ni Mikhail Sergeevich Sukhotin
- Konde Ilya Lvovich Tolstoy (22 Mayo 1866-11 Disiembre 1933), mannurat
- Konde Lev Lvovich Tolstoy (1 Hunio 1869-18 Oktubre 1945),mannurat ken eskultor
- Kondesa Maria Lvovna Tolstaya (1871-1906), asawa ni Nikolai Leonidovich Obolensky
- Konde Peter Lvovich Tolstoy (1872-1873), pimmusay idi maladaga
- Konde Nikolai Lvovich Tolstoy (1874-1875), pimmusay idi maladaga
- Kondesa Varvara Lvovna Tolstaya (1875-1875), pimmusay idi maladaga
- Konde Andrei Lvovich Tolstoy (1877-1916), nagserbi iti Ruso-Hapon a Gubat
- Konde Michael Lvovich Tolstoy (1879-1944)
- Konde Alexei Lvovich Tolstoy (1881-1886)
- Kondesa Alexandra Lvovna Tolstaya (18 Hulio 1884-26 Septiembre 1979)
- Konde Ivan Lvovich Tolstoy (1888-1895)
Ti pannakiasawa ket namarkaan idi ununana babaen ti seksual a regget ken derrep a di managrikna idi ni Tolstoy, idi rabii a masakbayan ti pannagkallaysana, intedna ti diariona a nangisalsalaysay kadagiti seksual a napalabasna ken iti kinapudno a ti maysa nga aadipenna idiay asiendana ket nangipasnagay iti maysa nga anakana a lalaki.[10] Urayno isu daytoy, ti nasapa a biagda a nagassawa ket naragsak ken nangpalubos kenni Tolstoy ti kawayaan a nagsurat ti Gubat ken Kappia ken ti Anna Karenina a ni Sonya ti nagtigtignay a kas ti sekretariana, nangipaspasingked a nagbasbasa ken nangimaton ti pinasia.[10] Nupay kasta, ti kinaudi a kimmadduanda a panagbiag a kas inpalpalawag babaen ni A. N. Wilson ket maysa kadagiti kaladingitan iti literario a pakasaritaan. Ti relasion ni Tolstoy iti asawana ket nadadael kadagidi pammatina ket immad-adu a nagbalbalin a radikal. Daytoy ti nagpabalin kaniana a nanglikud kadagiti tinawtawid ken nasapulanna a kabaknang, a mairaman ti panangitalikudanna kadagiti karbengan ti kopia dagiti nasapsapa nga obrana.
Dagiti nagibasaran[urnosen | urnosen ti taudan]
- ^ Daan nga Estilo a petsa Agosto 28, 1828 – Nobiembre 7, 1910.
- ^ "Ni Tolstoy ti klatakan a mannurat iti amin a panawen?". The Guardian. Londres. Enero 6, 2010.
- ^ "Sophia Tolstoy: Ti Biograpia". CSMonitor.com. 2010-05-04. Naala idi 2012-03-14.
- ^ Martin E. Hellman, Labanam a kas saan a Diablo iti Lubong nga Awan Ranggas (Arun Gandhi ed.), M.K. Gandhi nga Instituto, 1994, naala idi Disiembre 14, 2006
- ^ King, Jr., Martin Luther; Clayborne Carson (2005). Dagiti Pappapel ni Martin Luther King, Jr., Tomo V: Pangrugian ti Baro a Dekada, Enero 1959 – Disiembre 1960. Unibersidad ti California a Pagmalditan. p. 149, 269, 248. ISBN 0-520-24239-4.
- ^ "Sabanas ti Datos ti Mannurat, Macmillan Readers" (PDF). Macmillan Publishers Limited. Naala idi Oktubre 22, 2010.
- ^ A. N. Wilson, Tolstoy (1988), p. 146
- ^ Tolstoy, Lev N.; Leo Wiener, agipatpatarus ken editor (1904). Ti Eskula idiay Yasnaya Polyana – Dagiti Kompleto nga Obra ni Konde Tolstoy: Dagiti Pangiyadal nga Artikulo. Linen-Measurer, Tomo IV. Dana Estes & Company. p. 227.
- ^ Wilson, A.N. (2001). Tolstoy. Norton, W. W. & Company, Inc. p. xxi. ISBN 0-393-32122-3.
- ^ a b c Susan Jacoby, "Ti Asawa ti maysa a Henio" (Abril 19, 1981) The New York Times
- ^ Feuer,Kathryn B. Ni Tolstoy ken ti Taudan ti Gubnat ken Kappia, Unibersidad ti Cornell a Pagmalditan, 1996, ISBN 0-8014-1902-6
Adu pay a mabasbasa[urnosen | urnosen ti taudan]
- Craraft, James. Two Shining Souls: Jane Addams, Leo Tolstoy, and the Quest for Global Peace (Lanham: Lexington, 2012).179 pp.
- Trotsky’s 1908 tribute to Leo Tolstoy Published by the International Committee of the Fourth International (ICFI).
- The Life of Tolstoy: Later years by Aylmer Maude, Dodd, Mead and Company, 1911 at Google Books
- Why We Fail as Christians by Robert Hunter, The Macmillan Company, 1919 at Wikiquotes
- Why we fail as Christians by Robert Hunter, The Macmillan Company, 1919 at Google Books
Dagiti akinruar a silpo[urnosen | urnosen ti taudan]
Midia a mainaig kenni Leo Tolstoy iti Wikimedia Commons
- Dagiti mgangeg a libro ti publiko a dominio manipud tiLibriVox
- Obra ni Leo Tolstoy iti Proyekto Gutenberg
- Dagiti obra babaen ni Leo Tolstoy iti Internet Archive
- Dagiti obra wenno maipanggep ti Leo Tolstoy kadagiti biblioteka (katologo ti WorldCat)
- Proyekto iti online (readingtolstoy.ru) tapno agpartuat ti nawaya a dihital a bersion dagiti 90 a tomo dagiti obra ni Tolstoy
- Leo Tolstoy iti Internet Movie Database

robotstxt: allowed

filter: keep


text:
rugi manen
December 19, 2007 Leave a comment
i.
Adda ranget ti baba ti alipuspos.
Wen, adda latta saan a makaidna a rikna a rumkuas. Masapul ti iruruk-at kadagiti kaltaang. Adda a kanayon kaniak ti paltiing dagiti palipal. Dagiti siba. Iguyodnak ti tagainep a maanninaw kadagiti dagensen ti sinnaayko. Mulagatak no kuan ti kisame. Sadiay adda latta ti alutiit nga agsisiim ti lamok a saan pay a makaturog. Nagkirem pay ti alutiit. Wenno, siak ngata ti nagkirem. Nagkuti ti ipusna. Sinirigna ti lamok. Nagkayab met ti lamok a nangapras ti pudot ti flourescent. Lumitemen ti flourescent. Nabayagen a saan a nasukatan. Nabalkot ti tapok. Iti suli kasla kurtinan ti cobwebs. Agngisit metten gapu iti tapok a kimpet.
Inunnatko ti imak. Agpipikel. Kasla adda sagbabassit a kinnit ti lasagko. Dinanog danogko ti angin. Inwalinko ti nakalukot pay laeng nga ules. Naangdod pay ketdin daytoy punganko. Nalitem. Ti kobre de kama numanpay mayat pay laeng ti unnatna, kasla agngisit metten. Inaprosak. Pinampagko. Nagkayab ti tapok.
Diak pay gayam nailukip daytay jalousie. Malagipko. Timmaderak a napan idiay ayan ti tawa. Kasla nagdagsen ti sakak iti panagriknak. Dua laeng nga askawko iti kaadayok iti tawa. Maymaysa laeng ti tawa daytoy a silidko. Sumarang iti daya. Inwalinko ti kurtina a blue. Pununggosko nga inreppet. Tinapok metten. Nakusnaw pay ketdin ti asul a marisna. Linukipko ti jalousie.
Adda salimsem ti kayab ti angin. Immangesak. Pinunnok ti angin ti barak. Nagpangato pay ti abagak. Kasla rimmakab pay ti barukongko. Pinilitko a tiniped ti angesko. Kayatko a taginayonen koma ti bang-i a naipalais. Siniripko iti ruar. Adda silnag ti darudar a sumirsirip kadagiti baet ti bulbulong ti duoganen a salamagi. Mula pay lang daydi Apongko Lakay daytoy a salamagi.
Narnekanen ti rabii. Awanen ti arimpadek. Adda laeng bassit a sagawisew ti angin, maniswes ti bulong ti kawayan iti asideg ti salamagi. Nagsubliak iti ayan ti katrek. Intugawko a kasla nakamaskaad iti ikingna. Innapputko ti rupak ket intukolko dagiti sikok iti agsumbangir a tumengko. Kasla agbibineg ti pingpingko a maaprosan ti adda kalionan nga imak. Nalanit ti rupak. Intanguak ti rupak idi kaslan agapges ti matak. Linidlidko saak nagkirem-kirem. Kasla adda agragot a tubbog.
Sinangok ti lamesita ken ti tugaw nga ayanko itattay. Ditoyak a nakaballulong a nakatangad iti alutiit nga agsisiim iti lamok sakbay nga inlukipko ti jalousie. Adda pay laeng dagiti librok. Adda pay laeng ti folder nga ayan dagiti sinuratko a saanko pay a nalpas, wenno, nalpasko ngatan ngem saan met a naurnos ken naipatulod a maimaldit.
Wen. Ti alutiit. Awanen.
Awan metten daytay lamok. Kasla pay ketdin agkudrep ti flourescent.
Manon? Mano kadin a kalgaw a saanak a nakaumay ditoy?
Adda ngata met umok ti alutiit?
Adda ngata met umok ti lamok?
Masapul kadi amin ket agapon?


text:
1756
Ti tawen idi 1756 ket bisiesto a tawen a mangrugi iti Huebes iti kalendario a Gregoriano ken ti bisiesto a tawen a mangrugi iti Lunes ti nabunbuntog iti 11 nga aldaw a kalendario a Huliano.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- Enero 27 – Wolfgang Amadeus Mozart, Austriano a kompositor (pimmusay 1791)
- Pebrero 6 – Aaron Burr, Bise Presidente iti Estados Unidos (pimmusay 1836)
Pimmusay[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig iti 1756 iti Wikimedia Commons


text:
BANTAY, Ilocos Sur – Maysa a pasiente ti maysa nga
ospital ditoy ti nanglibas iti hospital billsna gapu ta mapapati nga
awan ti pagbayadna.
Inreport ti guardia iti polis ti panaglibas ti Metro
Vigan Cooperative Hospital ni Domingo Omaoit Lopez, 43, naasawaan,
residente iti Cabugao,
Ilocos Sur a dina binayadan dagiti hospital billsna.
Naammuan nga agdagup iti P208,981.00 ti bayadan ni Lopez
gapu iti pannakayospitalna iti nasurok tallo a bulan iti Metro Vigan
Cooperative Hospital.
Naiserrek
iti ospital ni Lopez, a biktima ti maysa a pammaltog, idi umuna a
lawas ti Oktubre idi napan a tawen .#


text:
PAREGTAEN TI PANNAKIDANGADANG ITI SANGO DAGITI GUMIGIL-AYAB NGA ISYUS TI PROBINSYA, REHIYON KEN PAGILIAN!
Partido Komunista ti Pilipinas – MLM
Mensahe ti Komite ti Larangang Gerilya ti Kalinga
Nabara ken natan-ok a rebolusyonaryo a kablaaw iti amin a rebolusyonaryo a pwersa ken masa iti panangrambak tayo iti maika-49 nga anibersaryo ti pannakaibangon manen ti Partido Komunista ti Pilipinas iti tarabay ti Marxismo-Leninismo-Maoismo!
Saan a masubalitan ti nagbalin nga akem ti Partido kas dadaulo ti Rebolusyon a Pilipino. Babaen kadagiti prinsipyo a gabay ken praktika iti Naunday a Gubat ti Umili ket umab-abante jrn dimmur-as ti tukad ti nadumaduma a tay-ak ti pannakidangadang. Utang tayo kadagiti Kadre ken kameng ti Partido ken amin a rebolusyonaryo a martir kasta met kadagiti kakadua a tuloy-tuloy nga agtigtignay dagiti nagun-odan tayo iti nganngani kagudua a siglo iti Armado a Pannakidangadang, Panagbukel iti Base a Masa ken Agraryo a Rebolusyon.
Padayawan tayo dagiti bannuar nga anak ti dangadang a sitatalek, natulnog ken awan panagdua-dua a nangidaton ti kakaisuna a biag da para iti rebolusyonaryo a panggep. Isuda dagiti pudno a Komunista nga awan panangimbubukod,saan a mabuteng iti rigat ken sakripisyo; ken natured a limmaban iti pasista a kabusor kas kadagiti bannuar tayo ita a tawen:
- Ruben “Ka Anib” Gumabay
- Elorde “Ka Alay” Miguel
- Marcos “Ka Cliff” Aggalao
Saluduan tayo ti narimat a kontribusyon da ken pagbalinen nga inspirasyon ti baton-lagip da tapno lallalo pay nga agpursige iti pannakipaset iti Gubat ti Umili. Ti inbati da nga armas, nabaknang a kapadasan ken ad-adal, ti balon tayo tapno natibker ken natured a lumaban para iti naraniag a masakbayan.
Ti agdama a kasasaad: Kumarkaro a Pasismo ken Rumigrigat a Kasasaad ti Umili a Pilipino.
Ti pudno a maris ti agdama nga US-Duterte a rehimen ket mangmangted ti nadam-eg a kasasaad a pairtengen ti pannakilaban. Ti tallo a basaran a problema ti umili a Pilipino -Imperyalismo,Burukrata-Kapitalismo ken Pyudalismo – ket lalo a nangpakaro iti panagrigrigat ken nangikabil iti sangpagilian iti nakalkaldaang a kasasaad.
Iti tay-ak ti Ekonomiya, saan a pudno a tamtamingen ti rehimen babaen iti Dutertenomics, Build-build-build a programa ken ti baro a reporma ti panagbuwis, kdpy dagiti pakasapulan ti umili tapno mabiag a disente ken bukod nga agsammaked. Napanglaw ken awanan daga latta dagiti mannalon ken adipen latta ti kontraktwalisasyon ken kinakurapay dagiti mangmangged ken dadduma pay a sektor. Nakaro a krisis ken bisin ti sagsagrapen ti umili bayat a dimmakdakkel met ti utang ti pagilian ken agresibo a sumsumrek dagiti ganganaet a kapitalista tapno agnegosyo ken gamruden ti kinabakanang ti pagilian.
Iti tay-ak ti Pulitika, agmamauyong ken awan umno a panagbalbaliw iti sistema ti gobyerno ni Duterte a napnuan kinakusit, bambangir ken pasista. Ti pederalismo ken dadduma a reporma ket saan a masolusyonan ti sumaksaknap a disgusto ti umili iti mabukbukel a junta ken diktador a wagas ni Duterte. Pormal nga inserra ti rehimen ti tungtongan para iti kappia iti baet ti GRP ken NDFP, pamaneknek daytoy ti saan a sinsero ken awan pudno a panag-ayat na tapno magun-od ti panagmabayagan a linak ken talna.
Iti tay-ak ti Militar, lallalo a naranggas ken pasista ti pamay-an ni Duterte kumpara iti napalabas a rehimen. Ti deklarasyon ti Martial Law sadiay Mindanao, ti nasaknap nga ekstra-judisyal a panagpatay ken ti all-out war na iti rebolusyonaryo a tignayan. Saan a nakapapati ken inuulbod ti panangideklara na a ti CPP-NPA-NDF ket terorista nga organisasyon.
Iti tay-ak ti Kultura, ti nasaknap a buteng ken ranggas iti intar ti umili ket manyipakpakita ti dekadente ken pasista a kultura. Awan nagbaliwan ti saad ti nadumaduma a sektor kas iti kabataan, kababaihan ken nailyan a minorya a tuloy-tuloy a mabikbiktima ti burgis-pyudal ken kolonyal a kultura.
Ken iti tay-ak ti Relasyon iti ruar ti pagilian, nagbalin a paspasurot ken natulnog ni Duterte kadagiti programa ken panggep dagiti imperyalista a pagilian kas iti US, China, Japan krn Russia. Nagbalin a taga-suporta dagitoy imperalista a turay ni Duterte a kas mabuya iti resulta ti naiyangay nga APEC meeting sadiay Vietnam ken iti naiyangay nga ASEAN Summit ditoy Pilipinas.
Saanen a mailibak ti pudno a kagagalad ken pagserserbian ti agdama nga US-Duterte. Kadagitoy a kasasaad naluluomen ti panaglaban ken makarkarit ti umili a Pilipino nga agbirok ti pudno a panagbalbaliw ken panagdur-as ti kagimongan.
Iti Rehiyon ken Probinsya tayo a Kalinga: Gumigil-ayab nga isyus dagiti Nailyan a Minorya para iti karbengan iti nagtaudan a daga ken bukod-a-panagkeddeng.
Simmaknapen dagiti baro a wagas ti panang-agaw iti nagtaudan daga ken panaglabsing iti karbengan dagiti Nailyan a Minorya. Sagsagrapen ti umili iti rehiyon, lalo iti Kalinga ti nakaro a pqnangrigrigat ken krisis iti produksyon gapu iti didigra wenno kalamidad a pinakaro pay ti tuloy-tuloy ken pumigpigsa a pyudal ken mala-pyudal a panaggundaway ( kinaawan ti daga a masukay ken irigasyon, nangato nga abang ken anak ti pautang, atrasado a pamay-an ti produksyon, nababa a tangdan ken presyo ti produkto ti mannalon).
Kagiddan na daytoy, ti panagserrek met dagiti agresibo a ganganaet a proyekto a saan a mangbigbig kadagiti nailyan a minorya. Pilit da a sumrek, agawen ken takawen ti nagtaudan a daga dagiti nailyan a minorya ken dagiti kinabaknang dagitoy. Maus-usar ti reaksyonaryo nga NCIP ken linteg nga IPRA tapno gundawayan ken allilawen ti tattao. Nalatak kadagitoy dagiti proyekto nga agpataud ti kuryente kas iti dam sadiay Lucog, Tabuk; Tanudan, Lubuagan; Sesec-an, Balbalan ken Pasil; ken dagiti proyekto ti geothermal sadiay Tinglayan, Lubuagan ken Pasil. Limmawa ti sinakop ti baro a pamuspusan ti panang-agaw iti daga babaen iti napnuan kinakusit a programa a National Greening Project (NGP).
Saan a maisina ken kanayon nga adda kagiddan na dagitoy a proyekto ti nairteng nga operasyong militar ti 503rd Brigade babaen kadagiti “Focused Military Operation” ti 50 IB, DRC,Scout Rangers ken PNP SAF. Katinnulong da dagiti pwersa a paramilitar kas iti CAFGU, converted nga Rebel Returnees ken surrenderees kadagiti berdugo nga operasyon da. Nangiruswat ti reaksyonaryo nga armado kadagiti pasista a panag-atake kontra iti rebolusyonaryo a tignayan lalo kontra iti NPA.
Ania dagiti nasken nga aramiden ken karit tayo iti panangparegta ti rebolusyonaryo a pannakidangadang?
Nabayag a narugianen ken tuloy-tuloy a gumilgil-ayab dagiti pannakidangadang masa tapno irupir keb ilaban dagiti demokratiko nga interes ken karbengan da. Saan a matawaran ken naaddaan ti kapadasan ti umili iti nadumaduma a wagas ken pamuspusan iti pannakilaban. Kasapulan nga adawen dagiti ad-adal ken nabaknang a praktika tapno mapadur-as ken maingato dagitoy, iti kasta makapagparnuay tayo kadagiti baro a taktika ken maannatupan ti agbalbaliw a kasasaad.
Kangrunaan iti Armado a Pannakidangdang tayo, paaaduen ken buklen ti nadumaduma a pormasyon ti NPA lalo dagiti yunit gerilya ken milisya. Agpataud ken agsanay, agplano ken agiruswat kadagiti taktikal nga opensiba.
Ilaban ken salakniban ti interes ken pagsayaatan ti umili. Babaen kadagiti kampanyang mas ken dagiti rebolusyonaryo nga organisasyon masa lalo ti Vordillera People’s Demokratic Front (CPDF) ingato ti pannakidangadang masa a manggun-od iti pang-ekonomiya,pampulitika ken sosyo-kultural a kiddaw ken tarigagay da.
Iyabante ken padur-asen ti programa ti agraryo a rebolusyon agturong iti pananggun-od iti ekonomya a makaanay para iti bukod a kasapulan ken para iti gubat. Risuten ti nabayagen a problema ti nailian a minorya a mannalon kasilpo iti karbengan para iti nagtuadan a daga ken bukod-a-panagkeddeng.
Ken maudi, lagumen dagiti nadumaduma a kapadasan tayo iti rebolusyonaryo a pannakidangadang, ken agadaw kadagiti naimbalitukan nga ad-adal kas tarabay iti sumaruno a panagtignay ken panagabante iti nangatngato a tukad iti gubat ti umili.
Agpursige nga agpalawa ken pasakanapen ti rebolusuonaryo nga impluwensya ken pairutan ti panagkaykaysa a lumaban ken makipaset iti rebolusyon. Agkonsolida iti Ideolohiya, Pulitika ken Organisasyon. Rimbaean dagiti pagkapuyan, ilinteg dagiti kamali ken padur-asen ti panagtignay – parnuayen ti baro a kasasaad ken umabante.
Iti laeng panangidaulo ti Partido Komunista ti Pilipinas, iti panagpigsa ken panagdakkel ti pudno a soldados ti umili nga NPA ken agkikinapet-takyag nga umili a magungundawayan ken maidadanes magun-od tayo ti pudno a panagbalbaliw ken panagdur-as.
Agbiag ti maika-49 Anibersaryo ti Partido Komunista ti Pilipinas – MLM
Agbiag ti Rebolusyon a Pilipino!
Umabante, Lumaban ken Pairtengen ti Pannakidangadang!
Igpaw Kordilyera, Abante Kalinga!


text:
“LASTOG a laklakayan,” impugtit ni Ikit Cion ti ammalna a pinadis iti siudotna ken ni Uliteg Steve.
Sutsutilen ni uliteg ni ikit babaen ti panangpaburborna a nalaing ti motorsiklona. Yad-addana a paburboren no agbassawang ni ikit. Talaga a mangang-angaw. Kidday pay a kidday kaniak a nakamasngaad a mangbuybuya iti ar-aramidenna. Irengrengrengko ngamin a suruannak nga agmaneho.
“Inka araduen ‘diay pagmulaan ti lasona, kunak!” imbugtak ni Ikit iti pirmi, sana pay minulagatan ken binaniekesan.
“Dika agung-unget, ta nalakaka a bumaket, dungngo!”
“Hungho ha hupam, a!” indil-ag ni ikit ta nakaammal manen iti pinadis. Binitbitna ti sangatimba a binugbog nga indissona itay ket nagturongen iti ubong a yan dagiti gumanukgok a baboy iti asideg.
“Uray ta sikatton ‘toy lakaymo. Agasem aya ti maawagan iti kampeon!” inggarakgak ni uliteg, sa kalpasanna, nanglangit ket kunam la no agbilbilangen iti minilion a bituen iti dayta a bigbigat.
Sinublatko a kinudit ti motorsiklo.
“Di kadi, balong?” inggarakgakna manen, ngem diak nakasungbat ta diak nasiputan ti panangtambiogna iti bukotko a puon ti pannakakelkelko iti uyek. Ti laklakayanen a durgi! imbassawang met iti unegko.
Sagsaganaan ngamin ni uliteg ti 5th Open Motocross a maangay inton piesta ti San Antonio a lugarmi, dua a bulan laengen manipud ita. Arapaapna kano ti agbalin a motorista.
“Pui! Agbibisin a laklakayan, balsigekto pay ketdi ti hal-atta a motorsiklo ta makitam,” indil-ag ni ikit. Inkalkagna ti timba iti ulo ni Labang a manalnali iti ubrana.
“‘Ta badang ti ‘laem, baket, ta silianen ti kaldona,”inrungiit ni uliteg a nangsaltan iti motorsiklo. Winitwitan ni ikit, ginammatanna ti binalsig iti asidegna. Ngem alisto ni uliteg a nangpakayaskas iti motorsiklo.
Binuladas ni uliteg ni Uliteg Timot a kabsatna idiay Hawaii: Ala, man, adik, pangaasim man ta paw-itannak iti igatangko iti traysikel. Imbag la a gastosen nga agkolehio dagiti tallo a bulog a kaanakam ti makariadaan. Sapay no di adda met utekda. No awan koma, pagtalonek laengen ida. Agsubalitkamto iti kinadungngom kadakami.
Pinaw-itan met a dagus ni Uliteg Timot ta nasayaat kano ti sapulna iti kaubasan idiay Estet. Ngem imbes a traysikel ti nangigatanganna, pangkarera ketdi a motorsiklo. Banag a pagsubsubanganda nga agassawa. Uray no uppat a pulo a kalgawnan, agduyos pay laeng iti lumba ken pinnalagto iti motorsiklo. Idolona ni Juvy Saulog. No motocross ti tungtongan, awan ti makaatiw. Kabisadona amin a motorista, uray dagiti ganggannaet. Daytoy ti esportko, kunkunana.
Ti imasna, pati timmangken nga Iban a naganna, sinuktanna iti Steve manipud idi addan motorsiklona. Iban Kilabban ti birngasna kadagiti kabaddungalanna ta managkilabban. Ngem naiyuttotnan ti agkilabban manipud addan motorsiklona. “Call me Steve, man! Steve, not Iban!” Artiokanda met, ket lalo la ket ngarud ti lastogna. Lalo no maipapan iti kinabaked ti motorsiklona ti saritaan, mangipatakder la ketdi iti uppat ti sulina ken pulotan. Kaaduan a pangkariada dagiti motorsiklo idtoy barangaymi. Manmano ti addaan iti Enduro a kas iti kukuana.
Laklakayankayo la ngaruden, paartiokankayo pay laeng, uliteg, kunak koma ngem amangan no dinakto pagiggemenen iti motorsiklo. Numona ket nakasursuroakon nga agpataray. Arapaapko met ti maaddaan iti traysikel. No adda gasat, bareng no makaurnongak iti pagiskuelak uray no kinamekaniko laeng. Narigat ti estambay.
Nadlawko a kasla napukawen a naminpinsan ti interesna nga aggamulo iti daga. Patudonenna lattan ni Manong Illo. Isu ti maturturtoran nga aggamulo kadagiti talonda. Sa la tumapog iti talon no agmulakami iti tabako. Pagayusen ngamin ni ikit ti hinebra ken sapsapuriket. Ngem ti imasna, diktar, wagis ken tudo met amin nga aramidna. Awan dumana ‘tay mayordomo. Saan man la a mangitugkel iti uray no sangapuon la koma a birhinia. Magasgas kano ti manikiurna. Dina met kayat ti agiggem iti hose ta para sibug la koman. Ngem karugitna met ti mapitakan.
Masemsem la unayen ni ikit kadagitoy nga aramid ni uliteg iti taltalon. Isu nga iti naminsan, inyuma a binarsak ni ikit iti kasla tumeng a bingkol ket nanabtuog iti rusokna. Nagil-ilus a nagawid. Imbag ta dina tinupakan iti palpal. Binagtinna idin ket a tupakan ni uliteg ngem naigawidko. Saan met ketdi a lumaban ni uliteg. Maamak ngata a ta balkat ni ikit idinto ta kuddapit. Agkataytayagda iti lima a kadapan ken lima a pulgada.
Naespotingen ni uliteg. Pasaray atiwennakami payen nga agtutubo. Layp begins at porti! kunkunana man. Kundi sagawisiw pay uray no sawaw. Gimmatang pay ketdin iti siedna, ‘tay ala-Randy Santiago.
“Itugawmo laengen ‘diay sango ti simbaan wenno ‘diay tiendaan, sigurado a makakuartaka, loko!” indil-ag ni ikit ti suronna.
“Uso, dungngo, uso!”
Pagunianna amin nga am-ammona. Isemanna amin a dina am-ammo. Wagis a wagis a kunam la no artista. Adu met ketdi a, ti makaisem itoy nga aramidna.
Armendo pay ketdin. No madamag la ni ikit, diak ala ammon. Rungrungduen la ketdi ni ikit. Rapas ni Ikit. Namak payen no diay wasay ti ikamatna?
Ti imasna, pati ni Celing ket armenna. Kaanakan ni Baket Burcia a pensionada ni Celing. Taga-Malasique, Pangasinan. Ken sabsabongek. Ribalenna met dataon!
“No nobiakon, ‘liteg, armenyo pay laeng?” inlastogko nupay dinak pay sinungbatan ni Celing. Kinitanak a kasla mangrukrukod sa kellaat a naggarakgak.
“Apir, balong, apir!” ket nagtinniplak dagiti kanawan a dakulapmi. “Kasta a ti baro!” Pinikpikna ti kanawan nga abagak. “Good boy, good boy!”
(Adda tuloyna)


text:
VIGAN CITY – Saan a nasayaat ti panagsaad kadagiti sumagmamano a kandidato ti Team Unity a pakaibilangan ni Gov. Luis “Chavit” Singson ti imbalikas ni senatorial candidate Michael Defensor a maikkat ti kakapsutan a kandidato ti nasao a partido tapno maakomodar ni Independent Candidate Gregorio “Gringo” Honasan.
“Daytoy ngamin Defensor, ubing pay ngem madaldal unay,” reaksion ni Gov. Luis “Chavit” Singson ken maysa kadagiti senatorial candidates a mapapati nga innaganan ni Defensor.
Kinuna ni Singson a “madi ti ugalina daytoy (Defensor) ta dakamatenna amin a kakaduana a dadaelen tapno agpangato laeng,” idinto nga innayonna a “dakami amin a kandidato ket kagurami ti inaramidna.”
Iti maysa nga interbiona, kinuna ni Defensor a pabor a mairaman ni Honasan iti tiket ti Team Unity ket maikkat ti nakapsut a kandidato ti partido.
Ngem kinuna ni Presidential Political Adviser Gabriel Claudio a saan a pudno ti damag nga itinnag ti Team Unity ti kakapsutan a kandidatona tapno mairaman ni Honasan iti tiket.
Iti sabali a bangir, imbatad ni Honasan a nupay “pakaidayawanna”, agtuloy nga agkandidato para senador kas independente.
“Impilak ti kandidaturak kas independiente, intensionko nga ungpoten ti finish line kas independiente,” kinuna ni Honasan iti interbiona iti media.
Iti surbey a mangsaklaw iti Abril 14-17 nga imparuar ti Social Weather Stations, agpada da nagsenador Tessie Aquino-Oreta ken Singson nga adda iti maika-23-25 a puesto, maika-20 ni Gov. Vicente Magsaysay ken maika-18-19 ni Diputado Prospero Pichay.
Adda ni Defensor ken ni Cesar Montano iti maika-16-17 a puesto.
Nupay naibalud ni Honasan iti lima a bulan ket saan a nakapagkampania, adda iti ranggo a maika-15 ket addaan iti “statistical chance” a mangabak, segun dagiti nagsurbey.
Kinuna ni Singson a timmawag ni Defensor ket pinaglibakanna ti imbalikasna ken nagpadispensar ngem “dakam amin a kandidato ket kagurami ti inaramidna” sana innayon nga “isu a saan a rumbeng a maibutos dayta a Defensor kadatayo nga Ilokano.”
Kinuna ni Singson nga “amin dagitoy nga ipadpadamagda ket puro salawasaw idinto nga indagadagna kadagiti umili a “diyo patpatien dagitoy, (ta) pagdadaelda laeng.”
Kinuna ni Singson a saan nga agsanud, “mangabaktayo a mangabak agsipud ta “nariknak ti pulso dagiti tattao, amin a pappapanak, napintas, including Metro Manila.”
Kinunana a di agtalek iti surbey idinto a dinakamatna nga iti eleksion idi 2004, maika-25 ti ranggo ni Jamby Madrigal kadagiti surbey ngem idi mabilang dagiti butos, maikapat iti puesto daytoy.
“Nabayagakon a politiko, ti masapulmo no nationwide, organisasion ken makinaria,” sana innayon nga “iti daytoy a situasion, adda bentahetayo ta amin a gobernador ti mangipagpagna (kandidaturana) ken adda makinaria ken well-funded,” kinuna ni Singson.


text:
BANTAY, Ilocos Sur – Agtultuloy a pannakasaluad ken pannakamantiner dagiti Gabaldon building kadagiti public schools iti Umuna a Distrito ti Ilocos Sur kas paset ti pannakataginayon ti nabaknang a kultura ken pakasaritaan ti edukasion iti probinsia. Dayta ti pinasingkedan ni Ilocos Sur First District Congressman Deogracias Victor “DV” Savellano kabayatan ti pannakiuman kenkuana dagiti kameng […]
Archive | Banner News
Presio dagiti prime commodities ken kinatalged dagiti mailaklako a nateng, natratar iti Consumer Welfare forum
VIGAN CITY – Pannakakontrol ti presio dagiti prime commodities wenno kangrunaan a produkto kabayatan ti pannakaideklarar ti Ilocos Sur nga “under the state of calamity;” pannakapasingked ti kinatalged dagiti mailaklako a nateng a mapaspasuyotan kadagiti kemikal a pestisidio; ken dadduma a pakaseknan dagiti consumers ti kangrunaan a natratar kabayatan ti naangay a Dap-ayan Ilocos Sur […]
Share:
Hugpong ng Pagbabago ken BILEG Party, nagpinnirma iti aliansa iti Siudad ti Vigan
VIGAN CITY – Binisita ni Mayor Sara Duterte-Carpio, mayor ti Davao City ken Chairperson ti partido a Hugpong ng Pagbabago, ti siudad ti Vigan idi Setiembre 28 tapno makitaripnong kadagiti opisiales ti Ilocos Sur, Ilocos Norte ken Cagayan para iti pannakapatibker ti aliansa ti Hugpong Ng Pagbabago ken ti BILEG Party nga idauluan ni Governor […]
Share:
Maysa ti natay, 1.5B pesos ti pateg dagiti dinadael ni Bagyo Ompong iti Ilocos Sur
VIGAN CITY – Maysa ti natay ken agarup 1.5 Billion ti pateg dagiti nadadael ken napukaw iti Ilocos Sur kabayatan ti iduduprak ni Bagyo Ompong iti intero nga Amianan a Luzon idi Setiembre 14, 2018. Dayta ti nairakurak iti report ti Provincial Disaster Risk Reduction Management Office ken ni Governor Ryan Singson kabayatan ti naangay […]
Share:
Ilocos Sur ken intero a Northern Luzon, dinuprak ni Bagyo Ompong
VIGAN CITY – Adu dagiti natay ken nadadael a sanikua iti benneg ti imprastraktura ken agrikultura iti Ilocos Sur ken iti sapasap a Northern Luzon gapu iti napigsa nga angin ken tudo a ginubuay ti iduduprak ti kapigsaan a bagyo a simmangbay iti Pilipinas ita a tawen, ni Typhoon Ompong idi Setiembre 15, 2018. Naindaklan […]
Share:
BANNER NEWS: SSS members, mabalindan a gun-oden ti calamity loan ken loan restructuring
VIGAN CITY – Kalpasan nga indeklarar ti National Risk Reduction Management Council a ti Ilocos Sur ket “under the state of calamity,” mabalinen dagiti umili iti probinsia a miembro ti Social Security System ti makagun-od iti Calamity Loan; ken agtultuloy pay laeng ti Loan Restructuring nga ipapaay ti SSS kadagiti miembro nga addaan iti delinkuente […]
Share:
BANNER NEWS: Vigan City, Santa, SJNHS, napadayawan iti Rehiyon 1 Gawad Parangal ng Nutrisyon
VIGAN CITY – Naindaklan a dayaw para kadagiti agpapaay iti Nutrition Council ken opisial ti lokal a gobierno ti Vigan City ken Municipality of Santa, Ilocos Sur; ken kadagiti mangisursuro ken estudiante ti San Juan National High School, San Juan, Ilocos Sur ti pannakapadayawda iti Rehiyon 1 Gawad Parangal ng Nutrisyon ita a 2018. Naipaay […]
Share:
BANNER NEWS: Biktima ti didigra sadiay Brgy. Amguid, Candon City, tultulongan ti gobierno ken pribado a sektor
CANDON CITY – Naminsan pay a napaneknekan kabayatan ti napalabas a napaut a nepnep nga iti sango dagiti pannubok ken didigra a pinataud ti napaut a tudo ket adu latta dagiti institusion ken tattao a sumaranay. Napaneknekan daytoy a panagtulong dagiti kameng ti nasurok a 40 a pamilia a nagbalin a biktima ti panagpababa ti […]
Share:
BANNER NEWS: Amin a siudad ken ili iti Region 1 a dumna iti baybay, mabalin a madidigra iti ginggined
VIGAN CITY – Kalaksidan ti Vigan City, amin a siudad ken ili iti Region 1 a dumna iti baybay ket mabalin a madidigra iti napigsa a ginggined no agkuti ti Manila Trench iti paset ti West Philippine Sea, isu a kasapulan ti naan-anay a panagsagana dagiti maseknan a local government units. Dayta ti ballaag nga […]
Share:
BANNER NEWS: First of its kind iti Region 1 nga evacuation center, nabangon iti Ilocos Sur
SANTA CATALINA, Ilocos Sur – Binigbig ni Region 1 Office of the Civil Defense Director Melchito Castro ti nabangon ditoy nga ili nga evacuation center a kalawaan, katibkeran ken kamodernuan a pasdek. Dayta ti impanakkel nga inrakurak ni Sta. Catalina Mayor Edgar Rapanut kadagiti kameng ti Ilocos Sur Integrated Press kabayatan ti naangay a Kapihan […]


text:
VIGAN CITY – Pannakaparigat ken panaglilinnetlet dagiti adu a pasahero kadagiti pampubliko a lugan gapu ti panagkurang dagiti public utility vehicles a pinataud ti napainget a pannakaipakat ti linteg ken ordinansa iti panagmaneho ti motorsiklo iti Ilocos Sur.
Dayta ti indatag dagiti kameng ti media ken ni Sangguniang Panlalawigan Member Mildred Elaydo, Chairperson ti Committee on Transportation kabayatan ti naangay a Dap-ayan Ilocos Sur iti Provincial Capitol.
Immuna nga impakaamo ni SPM Elaydo a nangrugin ti panagsitar ken panagtiliw dagiti kameng ti Task Force Bantay Kalsada kadagiti aglabsing iti linteg ti trapiko, ken kadagiti pagannurotan nga inyetnag ti Land Transportation Office, ken dagiti lokal nga ordinansa mainaig kadagiti pagallagadan dagiti demotor a lugan nga agtartaray kadagiti kalsada. Impakaammona nga adda agarup 105 a kameng ti Philippine National Police, dagiti lokal a traffic enforcers ti naikaan ti LTO deputation order a mangipakat kadagiti national laws ken local ordinances mainaig kadagiti de-makina a lugan.
Inlawlawag ni SPM Elaydo a kasapulan ti pannakasurot dagiti pagalagadan tapno maaddaan ti urnos ken kinatalged kadagiti kalsada. Impaganetgetna a nasken ti panagaruat ti tumutop a helmet dagiti agmotmotorsiklo tapno nataltalgedda no maaksidenteda ket maliklikan ti ipapatay. Impasagepsepna pay ti nainget a pannakaipawil dagiti ubbing ken menor de edad nga agmaneho, ken pannakarehistro dagiti lugan kas mayataday iti linteg.
Naidanon ken ni SPM Elaydo nga iti kellaat a pannakapainget a pannakaipakat dagiti pagannurotan ket saan a magabenan dagiti LTO office iti San Ildefonso, Ilocos Sur ken Candon City nga akomodaren dagiti adu nga agala iti lisensia ken agpabaro iti rehistro ti lugan, aglalo ta agkurang dagiti emission testing center a mang-testing ti asuk dagiti lugan, ket napilitan a mapan dagiti taga-Ilocos Sur kadagiti LTO office sadiay Bangued, Abra, Batac City ken Laoag City.
Naipakaammo pay ken ni SPM Elaydo ti sentimiento ti publiko nga iti kalaksidan dagiti adu a behikulo nga agdaldaliasat kadagiti kalsada, kas kadagiti 4-wheel vehiclex, ken PUV ket dagiti motorsiklo dagiti kaaduan a masitsitar ken matiltiliw.
Nayallawat pay ken ni SPM Elaydo a gapu ti napainget a pannakaipakat dagiti linteg iti kalsada nangruna dagiti agmotmotorsiklo, ket kellaat ti yaadu dagiti PUV commuters nangruna dagiti estudiante a sigud nga agmotmotorsiklo. Nailawlawag ti nakaro a pannakaparigat dagiti agluglugan kadagiti pampasahero a behikulo nangruna iti panawen ti panagtututdo, iti bigat ken malem manipud Lunes agingga iti Biernes. Naipaganetget a gapu ti kinakurang dagiti PUV ket adun dagiti maladladaw nga estudiante kadagiti klaseda. Naipakaammo ti panaglilinnetlet dagiti pasahero iti laksid a kaso dayta ti overloading dayta a mailabsing iti pagannurotan ti Land Transportation Franchising and Regulations Board,
Kiniddaw ni SPM Elaydo ti panagan-anus dagiti commuters ta saan pay a napatgan ti kiddawda iti LTFRB a nayon a prangkisa dagiti pampasahero a bus, jeep ken van nga agbiahe iti nadumaduma a rota iti Ilocos Sur tapno umadunton dagiti PUV a pagluganan dagiti pasahero. Impakaammona nga iti dayta nga aldaw ket adda dagiti operatiba ti LTFRB ngem masdaaw ta awan dagiti natiliwda a kolorum ken naglabsing iti pagannurotan. Inaklonna a mabalin a naammuan dagiti operator ken drayber, isu nga awan ti natiliw a PUV violators.
Impeksa ni SPM Elaydo nga adu dagiti maikawa ken maparigatan iti pannakapainget dagiti linteg iti kalsada, ken kiniddawna ti panagan-anus ken panagpasensia dagiti motorista ken commuters ta ti gakatna ket para ti sapasap a pagsayaatan. Kiniddawna met kadagiti naikkan ti LTO deputation order ti napudno a panangannongda kadagiti akemda, saan ketdi nga abusaren ken irurumenda dagiti sitaren wenno tiliwenda a motorista tapno agari ti disisplina kadagiti kalsada para iti natalged a panagdaliasat. (Eden Alviar)


text:
PERMIKA met, Ompong! Naulpitka la unay, kasta man ti kunada kenka iti social media. Adu ti imbatim a nakaam-ames a pagteng. Malaksid kadagiti dinadaelmo a sanikua, addada pay biag nga impatlim. Ginaburam, tinungdaymo a naminpinsan ti arapaapda.
Mabalin a kunaem a saanmo a basol no apay a kasta la unayen ti kapigsam, ti kadangkokmo a nangbisita iti sibubukel a Luzon.
Irasonmo ket ngata nga aramidmi met laeng a tao no apay a naparnuayka. Gapu dayta iti di agsarday a panangdadaelmi iti nakaparsuaan. Napataudka, ken kadagiti pay dadduma a kalamidad, a mangipalagip nga awan ti pagimbagan nga ibunga dagiti naar-aramidmin iti naglabas, agpapan pay ita.
Ngem kitaem, dagiti biktima ita, saan nga isuda ti pudpudno a nangtabbiraw iti nakaparsuaan. Biktimada laeng. Nanumoda nga umili nga awanan ti mabalbalinan. Dagiti pudpudno nga awan ti kararuana, dagiti nagpabaknang babaen ti panangdadaelda iti nakaparsuaan, addada kadagiti balbalayda a nasayaat latta ti panagkutkukotda iti oras a karungsotmo nga agdadael. Im-imasenda latta ti agbibiag iti tunggal kanito. Kasano, saanmo a kinabaelan a dinuprak dagiti impatakderda nga umokda.
Iti gagemmo ket ngata, Ompong, a mangdalapus kadakuada tapno maadalanda, nalipatam nga umun-una a madidigra dagiti babassit nga umili— dagiti pudpudno a nagsagaba iti imbatim a ranggas.
Iti unos ti panagbiagko, iti daydi met laeng kanito nga ibibisitam ti pannakapadasko iti awan kaaspingna iti kinapigsa a bagyo. Super typhoon, kasta ti kunada kenka. Saan laeng nga agingga iti Signal 3 ti imetmo. Agingga iti 5, nga idi ket awan ti kasta kapigsana a bagyo. Ngem gapu itoy a panagbalbaliw ti klima, napilitan ti maseknan nga ahensia a nangingato kadagiti warning nga agdama nga ipatpatungpalda.
Ket maysaka, Ompong, kadagiti napagbutbutngan ti idadatengna iti pagilianmi. Nagpattapatta ti panunotmi no kasano karungsot ti imetmo a tudo ken angin. Ta uray pay imbaga ti PAGASA nga umabot iti 255 kph, sinungsungka latta ti panunotmi no kasano ti basnotna dayta a pigsam.
Sumagmamano pay nga aldaw sakbay a dimtengka, binangonmon ti aligawgaw iti barukong ken panunotmi. Aligagaw a di maitarayan; ken in-inut a mangad-adas iti pigsami.
Tinaliawko ti pagtaenganmi, ti aglawlaw; pinanunotko a nalaing ti imballaag ti PAGASA nga iti yanmi nga asideg iti baybay iti Amianan a Luzon, mabalin nga umabot iti 8 – 10 metro ti dalluyon a parnuayen ti storm surge.
Maaluyokami?
Kinuna payen ti asawak, Ompong, nga agbakuitkami iti yan da katugangak. Naimbag idiay ta adayo iti baybay. Mapan a duapulo a minuto a biahe ti traysikel iti abagatanenmi.
Ngem nagkedkedak. Asideg ngamin iti waig ti yan da katugangak ket naynay a daytoy ti manglaylayus iti salasda uray no awan ti bagyo ngem napigsa ti tudo.
Sa maysa, adda pay laeng ti pantok iti batogmi a baybay. No kitkitaek dagiti barangay ti ilimi a dumna iti baybay, ti batogmi pay laeng ti kangatuan iti nabatbati a pantok. Siniguradok lattan a saanmo a kabaelan a pasang-atan iti danum/dalluyon ti nasao a pantok iti batogmi.
Ti pagamkak la unay, isu ti kinapudno nga agrakayan ti kosinami. Mapagpag-oten dagiti lansa dagiti sim. Saanko met a mabalin nga ikamakam a lansaan ta awanto met laeng ti serbina. Narukop ngaminen dagiti tugay ken balatbat a kayo gapu iti bukbok a nangdalapus kadagitoy.
Kasla kitkitaek idin ti pannakalkab amin dagiti sim ti kosina apaman a bumasnotka. Ania ket ngatan a pannakabawbawna!
Nagpanunotak. Innalak ti tallo a pedaso a 2” x 5” a kayo a nakaikamada iti daan nga ubong. Dagitoyen ti imparabawko iti sim ti kosina sa inramanko nga inggalut idi parautak ti sim. Nagserbidan a padagsen ti atep.
Pinaputedko pay dagiti sanga ti marapapaya, abokado, ken mangga nga asideg iti balay. Nagamakak la unay iti mabalin a panangtiritirmo kadagitoy ket itulpakmo kadakami. Nagdadakkelan met ngarud dagiti nasao a sanga.
Biernes. Nakapudpudot pay laeng ti panawen. Nasuspenden ti klase idi kalmanna pay. Inkeddeng daytoy ti ama ti probinsia kalpasan ti innuman kadagiti nadumaduma nga ahensia tapno makapagsaganakami amin.
Ti rigatna, kabayatan ti panangur-uraymi iti basnotmo, madama a dupduprakennak ti trangkaso. Ngem masapul nga agkutiak latta tapno saan a mapakaruan ti malak-am ti pamiliak.
Wen, kadayta a Mierkoles agingga iti Biernes, nakapudpudot ken nakataltalna ti aglawlaw. Awan pagilasinan a dumtengka a sirurungsot.
Kuna payen dagiti er-er ken busasaw a kailian a nagbabawikan— a nagbueltakan ket saannakamin a bisitaen pay.
Nasayaat koma no kasta, naidawdawatmi laengen.
Ngem iti agtultuloy a panangmonitormi iti garawmo, awan a talaga ti panggepmo a manglisi kadakami. Nagbaliw man bassit ti pagnaam, kaskasdi a madalapusnakami latta gapu iti kinalawa ti masakupmo a dalapusen.
Awanen ti mabalinmi no di ti agkararag iti Namarsua ta tarabayennakami koma iti isasangbaymo. Ta Isuna pay laeng ti kabilgan a kalasag iti ania man a didigra a dumteng iti biagmi. Kenkuana, matumpongan ti talingenngen nga arapaap ti tunggal maysa kadakami.
Pasado alas dies ti rabii ti Biernes idi rugiam ti agpadlaw. Naputed a dagus ti suplay ti koriente. Nagbalin a nasipnget ti aglawlaw.
Iti panaglabas ti oras, saanakon a nairidep. Pimmigsaka a pimmigsa. Wumaneswes, sumagawisiw ti angin iti ruar. Rumanipak dagiti masip-ak a sanga iti aglawlaw. Addakan, addakan, kinunak.
Aglawagen ngem dika pay la namingga. Ad-adda a nariknami ti rungsotmo. Agsalabog aminen a tawa. Agayusen ti danum iti uneg ti pagtaenganmi.
Iti daya a tawa, nalawagen a masiraratko ti panangpasalasalam kadagiti nadumaduma a kayo iti aglawlaw. Nakitak payen ti adu a sanga a nakawarang iti arubayanmi. Pagpiaanna, saanmo ida a pinadanon iti ikub ti balay.
Nasnaspaken dagiti pagburburasak nga abokado. Pinakaradapmo payen dagiti mangrugrugin nga agsabong a guyabano. Ti la unay puon ti anangka a nangrugi a nagburasak itay kalgaw, naipunget ti pannakatukkolna. Awan nagbambanagan dagiti pinuon ti saba. Ken adu pay pinuon ti kayo ti tinungbam ken pinagirigmo.
Talaga a naulpitka!
Ngem agurayka, iti la dayta nga aglawag a nangrugi a rinikabmo dagiti sim iti kosinami. Ti ammok, awanen a mabigatan ti atep ti pangpangananmi.
Nagangayanna, saanmo a naala ti dua a sim iti suli a di naabot ti impandagko a kayo. Ti ketdi adda iti tengnga ti ginuduam (saanmo a naala a sibubukel). Wen, dayta laeng ti namsaakam iti pagtaenganmi.
Ammok, utangko daytoy kadagiti nangbarikada kenka a kaykayo iti aglawlaw. No di gapu kadakuada, awan koma ti sawsawirmo a nanglikkab kadagiti sim nga agrakrakayan dagiti nagkaptanda. Isuda ti nangsuba iti rungsotmo.
Ta idi makitak, apaman a nagkalmaka, dagiti namsaakam a balbalay, awan a maidilig ti binangonko a pagtaengan. Amang a nalaglagda dagiti dadduma a dinadaelmo. Barbaroda a patakder ken nakananama dagiti atepda.
Ngem nabati kaniak ti simple konklusion: awan ti sipsiparmo a nangdalapus kadagitoy ta nagwada ti aglawlawda. Naibautmo ti husto a rungsotmo. Isu nga awan latta ti nagmamaayan dagitoy uray pay makuna a kongkretoda a pasdek.
Idinto nga iti balay, napalawlawan kadagiti kaykayo, nangato ken nababa. Sakbay a makagteng ti rungsotmo iti sibubukel a balay, pinalukayen dagiti kayo a nadungpar ti awan kaaspingna nga anginmo.
Ket dakkel nga adal ti imbati daytoy kaniak. Adda biag ti nakaparsuaan, adda pusona. Tulonganna dagiti mangtultulong kenkuana.
Ngarud, nakunak iti bagik, ituloyko latta ti agpadakkel iti kaykayo iti aglawlaw ta malaksid a dakkel ti maitulongnna iti
aginaldaw a panagkasapulan, aglalo no kasta nga agbungada, itdenda pay ti nalamiis nga aglawlaw, ken salaknib iti didigra a kas kenka.
Adu nga adal ti imbatim. Sapay ta naadalan met dagiti kakailian. Ta dimi makuna a sika ti maudin a mangdalapus kadakami a kasta ti kapigsana. Adda ket addanto la ketdi pay sabali.
A masapul latta a saganaanmi!#


text:
Da Nana Seling ken Tata Berto ti nagbayad iti panaggianko iti ospital. Idi maammuanda nga awan ti paggawidak, indiayada a mapanak laengen agnaed kadakuada. Simmrotak ngarud kada Nana Seling ken Tata Berto iti balayda idiay Pamplona, Cagayan.
Naammuak nga adda dua nga anakda, lalaki ken babai. Doktor ti lalaki, nars diay babai. Agtrabtrabaho ni doktor iti maysa a dakkel nga ospital iti Manila. Adda met iti Estados Unidos diay narsda.
Pinagtuloydak da Nana Seling a pinagbasa. Impasnekko ti nagadal kas subadko iti kinaanus ken kinalaingda kaniak.
No mapanda idiay ili, ikuyogdak da Nana Seling. Nalukay ti kuartada, aglalo no kasangsangpet ti binulan nga ipaw-it dagiti annakda. Adda latta gatangenda a lupotko. Anak ti nangibilanganda kaniak.
Nagyamanak iti Namarsua ta nakasarakak iti agassawa a nasayaat ti panagpuspusoda. Nagbaliwen a naminpinsan ti lubongko, Manong Danny, ta diakon malak-am dagiti inar-aramid dagiti nagkauna nga imbilangko nga ina ken ama. Iti sidong da Tata Berto ken Nana Seling, napadasak no kasano ti panangipateg ti nagannak iti anakda.
Impagarupko nga agnanayonen a natalinaay ti biagko iti denna da Tata Berto ken Nana Seling ngem nagbiddutak, Manong Danny.
Kalkalpas ti panagturposko iti elementaria idi dimteng ti pasamak a nangbaliw manen iti panaguyas ti biagko.
Bulan ti Mayo idi. Nagbiahekami kada Tata Berto ken Nana Seling a mapan iti Manila tapno bisitaenda ti anakda a doktor ken appokoda. Idi addakamin iti Pangasinan, nakatuglep kano ti drayber ti bus ket naladawen idi makitana ti makasinnabatna a trak.
Dagiti ikkis dagiti pasahero ti naudi a nangegko sa ti napigsa a panagdinnungpar dagiti dua a lugan.
Idi makapuotak, addakamin iti ospital. Pagyamanan ta garumiad laeng ti sugatko. Naammuak a sinallukobandak da Tata Berto ken Nana Seling ket isuda ti nagsagrap iti sugat.
Kasla nagtupak ti langit kaniak iti dayta a pasamak, Manong Danny. Apay nga ita ta nakasarakak iti mangipateg kaniak, dumteng ti trahedia a mangpekka ti panagdedennami?
Tinagisaem unay dagiti annakda ti napasamak. Nakitak dayta iti naem-em a bibigda ken dagiti balikas nga aggaon iti bibigda bayat ti massayag da Tata Berto ken Nana Seling ken idi pannakaipumponda.
Ngem dida la ammo a nasasaem pay kaniak ti napasamak. Kaarigko nakapukaw iti nagannak.
Kalpasan ti pamumpon, kinasaritanak ti asawa ni doktor. Kinunana a nupay kasano ti ayatna a mangala kaniak, dina maaramid dayta ta no makitkitadak bayat ti kaaddak iti dennada nga agassawa, maipalagipto laeng kadakuada ti ipupusay da Nana Seling ken Tata Berto.
Sakbay a pimmanaw dagiti agassawa, pinabalonandak iti kuarta. Nammuak nga inlakoda amin a sanikua da Tata Berto ken Nana Seling agraman ti pagtaenganda. Saanda kanon nga agsubli pay iti Pamplona ta awan metten da Tata Berto ken Nana Seling a sublianda.
(Adda tuloyna)


text:
Kategoria:Katkategoria babaen ti heograpiko a lokasion
Dagiti subkategoria
Daytoy a kategoria ket addaan kadagiti sumaganad a 15 a subkategoria, manipud iti 15 a dagup.
D
- ► Dagiti organismo babaen ti lokasion (2 K)
E
- ► Enbironmento babaen ti lokasion (3 K)
G
- ► Dagiti gunglo babaen ti lokasion (2 K)
H
- ► Heograpia babaen ti lugar (6 K)
K
- ► Katkategoria babaen ti bagi ti danum (2 K)
- ► Katkategoria babaen ti kontinente (34 K)
- ► Kultura babaen ti lokasion (3 K)
P
- ► Katkategoria babaen ti pagilian (64 K)
- ► Pakasaritaan babaen ti lokasion (3 K)
R
- ► Relihion babaen ti lokasion (3 K)


text:
“LILANG, makseten ‘ta lutlutuenyo!” kinunak ken ni Lilang Miling. Makumikom a mangdumdumog iti selponna iti kabisera ti lamisaan a pangpangananmi. Tinakderak ti buybuyaek iti telebision ta adda naangotko nga agat-nakset.
“Ket iddepemon, a, apok!” kinunana ngem dinak pay kinita. “Ammom met nga iddepen dayta gasul!”
Nakudkodko laengen ti ulok. Saan manen a matakderan ni lilang ti panagay-ayamna iti Mobile Legends. Atiwna pay dagiti kas kaniak nga agtutubo.
Pitopulon ni Lilang Miling. Ngem naparagsit latta nga agkutikuti iti uneg ti balay. Segun ken ni tatang, duak la idi natay daydi Apong Pinong nga asawana. Addaakon iti Grade 12 kadaytoy a panagseserrek ti klase.
Napudaw ni Lilang Miling; medio agkakaingasda kadaydi Lilia Cuntapay nga artista a limmatak kadagiti horror movies. Puraw aminen a buokna
Idi, pulos a di kayat ni lilang ti maaddaan iti selpon. Adu la amin, kinunkunana. “No adda masapul wenno ibagak iti padak a tao, di mapanak kenkuana!” rasonna.
Ngem nayat met laeng a naaddaan idi kanayon a mabati iti balay. Mapanak iti eskuela ket malemton no agawidak. Agbalbalonak iti pangngaldawko. Da nanang ken tatang, malemto metten no makaawidda nga aggapu iti munisipio a pagtrabahuanda a dua.
“Naimbag laeng a pangtawagko kadakayo no adda nasken nga ibagak,” kinunana kada nanang ken tatang.
Idi damo, kasla ubing nga agsursuro ni Lilang Miling nga agteks ken agtawag. Siak ti tuparenna no kasta nga aggapuak iti eskuela.
No saan, iti la kaarruba a yanna. Agpaisuro kadagiti gagayyemna a padana a nataengan. Nupay sulinek a bario ‘toy ayanmi, saan metten a “just-just” ti selpon ti kaaduanna nga agindeg. Touch screen ti kaaduannan ta adu metten saglalaka a brand.
Idi kuan, addan grupo da Lilang Miling a buklen ti lima a padana a nataengan. Agsasarakda iti sirok ti mangga da Anti Imelda. Adda lamisaan ken saggagaysada a tugaw. Saanda nga agkikinnuto wenno agpipinggit iti baraha. Makumikomda iti nga ag-Mobile Legends.
Makais-isemak idi damo iti idiarda no kasta a malabsak ida iti panaggapuk iti pagadalan. Kasla saanda nga agaammo nupay agaabayda laeng: nakatutok laeng dagiti matada iti selpon idinto nga adda nakakayang, nakadekuatro, ken nakatangad a mangipaspasir iti screen ti selponna. Nga inton kuan, agkikinnatawada. Ken agpipinnaggaakda.
Kinunkunak iti bagik, nasayaat met dayta a nasumok ni Lilang Miling tapno mailiwliwagna ti kinaagmaymaysana iti balay no kasta a makalikudkami a kabbalayna.
Ngem sabalin idi agbayag. Saanen a maaramid ni Lilang ti aginaldaw a nakairuamanna: agluto, agsagadsagad saggabassit a pagwatwatanna, ken aginnaw. Nakawaranto pay laeng ti lunglongan iti malem a sangpetanmi.
Binagbagaan ni nanang ni Lilang Miling iti maysa a malem.
“Uray, a, ta yinnawko met laeng iti malem kabayatan ti panangisaangko,” kinuna ni Lilang Miling.
“Wen, a, ‘nang, ngem kababain no adda um-umay a bisita,” inkalintegan ni nanang. “Ney, saanda man laeng a mainnawan ti nangananda, kunadan, a!”
“Maan-ano nga agsaoda! Saantayo met nga al-alaen kadakuada ti pagbibiagtayo!”
“Nanang…”
“Ay, dinak isuro ta ammok ti ar-aramidek, sika Sofia!” impugtit ni lilang. “Maileppasko met dagiti trabahok ditoy uneg ti balay.”
Mobile Legends Girl of Pammobo wenno MLGP ti awag ti grupo da Lilang Miling. Ni apong ti pannakaliderda.
Gapu itoy nga aramid da apong, pinanaganan ti purok iti Apong Milingnials. Wenno baket a feeling millennial baby.
Ngem kaykayatanna ketdin. Napintas kano a denggen!
Ni Miya ti paborito ni apong a karakter iti Mobile Legends. Magustuanna kano ti kinasiglat dayta a Miya.
Isemak wenno paggaakak la koma ni Lilang Milingnials kadayta a kunkunana ngem baka masipatnak.
“Bay-amon ni lilangmo,” kinuna da nanang ken tatang kaniak idi agangay.
“Nakababain sa nanang,” kinunak. “Aguubing! No siakto pay ket diak pagesman dagita ay-ayam iti selpon.”
“Pagpalabsanna ti oras, balong, isu a baybay-antay’ lattan.”
“Maksetan payen dagiti lutuenna gapu iti kaaayamna.”
“Sagpaminsan laeng met,” inyisem laeng ni nanang.
Ni met Lilang Milingnials ti insarunok idi a kinasarita.
“Saanyo unay ta agay-ayam iti selpon, lilang,” kinunak. Sabado daydi nga awan klasemi.
“Dinak man nga isuro nga ubing,” impugtitna ketdi. “Awan met dakesna daytoy ar-aramidek wenno ar-aramidenmi nga agkakadua.”
“Diyo alasen ta idiaryo, lilang, no kasta nga addakayo iti sirok ti mangga da Anti Melda?”
“Ay, lokoka nga ubing! Apay koma nga alasenmi ket bonding time-mi dayta a makuna? Mapatan-ay ti panaggagayyemmi. Makasarakkami pay iti gagayyemmi iti makunkuna a birtual a lubong.”
“Wen, a, ngem…”
“Agtalnaka dita, Anton! Dika ik-ikkan iti pensionko… makitam!” Ti bassit nga aw-awatenna iti SSS ti kayatna a sawen. Dinak a malipatan a papetpetan no kua.
“Lilang, kasanon no makaalakay’ iti sakityo kadayta kaaay-ayamyo?” insintirko latta.
“Ania koma a sakit ti lawlawatem?”
“Kissiw. Wenno panagpipikel dagita ramramay wenno tengngedyo? No saan, madadael dagita matayo? Kakaisuna a makabasakayo pay laeng iti laksid dayta edadyo.”
“Nagkuna dayta?”
“Mabuybuyak iti telebision!”
“Kunada la dayta ta awan ti maipadamag dagita nga anaunser!”
Isu a manipud idin, kas kada nanang ken tatang, saankon a tinubtubngar ni Lilang Miling. Uray idi nadamagmi kada nanang ken tatang nga agpipinnustada payen. Sugal ti pamay-andan.
PANAGAAWID iti malem ti Biernes. Kas naipakadawyan no kastoy nga aldaw, dinagasdak da nanang ken tatang iti eskuelami. Nagkukuyogkami a nagawid. Alas singko median idi agpa-Pammobo-kami ta nakitiendakami pay iti usarenmi iti uneg ti balay.
Nasangpetanmi dagiti kaarrubami iti paraanganmi. Nagtibbayoak. Nalagipko ni Lilang Miling. Addan sa metten napasamakna?
“Ania ti napasamak ditoy?” maar-arakattot ni nanang a nagdamag nga awan ti masnop a pakaiturongan ti saludsodna.
“Ngannganikayo napuoran, basang,” kinuna ni Lilong Sabas a kapidua kano daydi lilong.
“Ta apay, angkel?”
“Pakawanendak, nakkong,” ni Lilang Miling ti simmungbat nga isu gayam ti linawlawda a nakatugaw iti monobloc iti paraangan. Paypaypayanda.
“Nanang?”
“Nagipudotak iti sangatasa a danum a pagkapek. Inayabandak dagiti kakaduak ta agay-ayamkami MLGP. Kalpasan la ti maysa nga oras, umap-apuy metten ti kapeteria.”
“Gapu iti Mobile Legends, kasta, nanang?” idi la a makitak a kimmusilap ni nanang.
“Wen, nakkong,” napadumog ni lilang. “Naimbag ta alisto dagiti kaarruba a timmulong, nasayaat ta off-duty ni Michael a kameng ti Bureau of Fire Protection a nagtured a napan nangiddep diay gasul, ta no saan…” dina intuloyen ta nangapput lattan.
Napangilangil laengen da nanang ken tatang. Naimbag la ketdin ta iti kano laeng kosina ti dinilpatan ti apuy a dagus a nasebseban iti tulong dagiti kaarrubami. Awan ti ania man a napuoran. Ngem isutsutil dagiti sidingan ti dilana, a nakset kano ti impapudot a danum ni lilang isu a dandani dimmapo ti kusinami.
“Ikarik, saanakon nga agay-ayam iti selpon,” imbaningrot latta ni Lilang Miling. “Alaemon, Anton, ‘toy selponko…” ket inselselna lattan iti bulsa ti unipormek a polo.
Apagbingngi nga isem ti nataldiapak kada nanang ken tatang. #


text:
CANDON CITY – PANNAKAIPAAY kadagiti adu a nayon a benepisio kadagiti agtatrabaho iti gobierno ken pribado a sektor kalaksidan dagiti ipapaay ti Government Service Insurance System wenno Social Security System.
Daytoy ti nairakurak kabayatan ti naangay nga Employees’ Compensation Program advocacy seminar nga insayangkat ti Department of Labor and Employment – Employees’ Compensation Commission. Naangay ti seminar sadiay Aloha Nui Hotel, itoy a siudad idi Pebrero 22, 2018.
Nailawlawag iti seminar a ti ECC kas ahensia iti salinong ti DOLE ket nabukel tapno mangiwayat ken itdenna iti nagbaetan dagiti employee ken employer ti kultura ti kinatalged ken nasalun-at nga aglawlaw iti lugar a pagtrabahuan; tapno pakaammuanna dagiti trabahador kadagiti kalintegan, benepisio ken pribelehioda nga ipaay ti ECC; ken saluadanna ti integridad ti State Insurance Fund a pagtaudan ti pondo a maipaay a benepisio kadagiti miembro ti GSIS wenno SSS.
Nailawlawag a ti Employees’ Compensation Program ket programa ti gobierno a mangipaay iti compensation package dagiti agserserbi iti gobierno ken pribado a sektor agraman dagiti dependents-da no agsakit, masugatan wenno matayda mainaig iti panagtrabahoda ket karbenganda ti umawat kadagiti benepisio ken serbisio. Mairaman iti programa dagiti compulsory members ti SSS (malaksid kadagiti self-employed); overseas seafarers; dagiti agpapaay iti gobierno a rehistrado a miembro ti GSIS pakairamanan dagiti nabotosan nga opisial nga umaw-awat ti regular a sueldo, ken dagiti unipormado a miembro ti Armed Forces of the Philippines, Philippine National Police, Bureau of Fire Protection and the Bureau of Jail Management and Penology.
Naibinsabinsa a nailaw-
lawag dagiti kaso a sungsungbatan ti ECC: dagiti nagduduma a klase iti sakit a naala kabayatan ti panagtrabaho, dagiti pannakasugat wenno pannakaasikdente kabayatan iti trabaho wenno iti dalan a mapan agtrabaho wenno agawid kalpasan ti panagtrabaho, ken ipapatay nga adda pannakainaigna iti trabaho.
Nailawlawag nga iti ECP, ti agsakit, masugatan wenno matay a regular a miembro ti GSIS wenno SSS ket mabalinna a makagun-od ti Loss of Income Benefit, Temporary Total Disability Sickness Benefit, Permanent Total Disability ken Permanent Partial Disability; Carer’s Allowance (supplemental pension); Medical Benefits; Death and Funeral Benefit; ken Rehabilitation Services. Naipakaammo a dagiti claim for compensation ket maipila iti opisina ti GSIS wenno SSS iti las-ud ti tallo a tawen manipud idi napasamak ti panagsakit, pannakasugat wenno ipapatay.
Nagpaay a resource speaker iti seminar dagiti opisial ti ECC a da Atty. Jonathan Villasoto, Deputy Executive Director; Ma. Cecilia Maulion, Chief of Information and Public Assistance Division; Dr. Melba Sacro, Chief of Work Contigency Prevention and Rehabilitation Division; ken Alicia Borres, IPAD Information Officer.
Para iti ad-adu nga impormasion, mainaig iti ECP ken ECC, mabalin ti agdamag iti ECC Region I Office, Room 503 Juanita Commercial Building, Quezon Avenue, San Fernando, La Union. Mabalin ti umawag iti Tel. No. (072) 607 – 0045, wenno ag-email iti [email protected] Mabalin pay nga i-like wenno i-follow ti Facebook account ti ECC para kadagiti kabaruanan nga nga impormasion.


text:
agdudungsaak a nangarikap
umariwawa a telepono iti sikigak
adda nasudi nga apros iti kaunggak
idi natimudko dayta naumbi a timek:
agdudungsaak a nangarikap
umariwawa a telepono iti sikigak
adda nasudi nga apros iti kaunggak
idi natimudko dayta naumbi a timek:
“Agriingkan, Dungngo!” a pinasarunuam iti agek.
inin-inutko ngarud ti naginat saak nagsuyaab
a nangnanam, imparabormo nasam-it nga ayat.
‘toy pungan nga agur-uray iti sibayko
inarikapko a kinawilan, saka sinungbatan:
“Nakariingakon, Dungngo!” ket immisemak a silalailo.
“Nabannogak, agekmo kalikagum ‘toy kaunggak!”
kaska la mawaw a nagsennaay, Dungngo.
“Mwaah. Tsup!” napnuan ayat nga insubadko,
bareng inna mapunas kettangmo a nagmalem.
“Ay-ayatenka..” kinunam a siiiliw,
diak nagawidan, isemko a nasutil:
“hmm… dayta koma ti impasabatmo
sakbay ‘tay agek a dinawatmo!”


text:
Pabarusngi a Panagiku-it, 3
February 5, 2009 7 Comments
Nanarpaaken ti Pabarusngi a Panagikur-it!
Saan a naspak no di ketdi nanabtuog a naitupak ti bukot ti makunkuna a natibkeren(?) a panagikur-it dagiti maingel ken naingel nga i-ilokano a mamannurat.
Inpanabtuog ni Ka Nelson sadiay DALIGCON JOURNAL ti baro a kapitolo ti panagikur-it ti ilokano.
Apay nga adda question mark sadiay abay ti natibkeren? Kastoy laeng ti makunak. Saanko a tagibassiten ti manon a siglo a panagampayag ti kurditan ilokano ken ti saan a matukod a gapuanan daytoy ngem ti damagek ket apay a ti maysa laeng a bulgar, kinauttog, wenno, panangidaniw kadagiti ilokano met laeng a balbalikas ket kasla adda kimat a manabsiit ket agrisak dagiti sarikedked (saanko nga iraman amin, appo a) ti makuna a kurditan?
Tumpuar ngarud dagiti pangaduak ken salsaludsodko.
1. Kasano ti katibker ti kurditan dagiti ilokano?
2. Sisasagana kadi daytoy a kurditan ti panagbalbaliw ti panawen ken kasta met ti pannirigan?
3. Umanay kadin dagiti nagapuanan ti kurditan tapno makunan a saan a mabaliwan ti panagimutektek?
4. Addaan kadi daytoy a kurditan ti bukod a dogma, canon ken bukod a kritisismo tapno mahusgaran ti maysa a sinurat tapno makuna a saan a paset/parte, makadadael, makaidagel ti LITERATURA ILOKANO?
5. Mapili kadi dagiti balikas a mausar kadagiti sinurat/kinur-it ken suraten/ikur-itto pay tapno mailangi dagiti balikas a kas uki, buto, iyot, kinod, ken salsal?
6. Addaan kadi ti waya dagiti sinurat iti daytoy a kurditan?
7. Apay a tao (ti nagsurat) ti pagdas-alan ti epekto ti sinuratna?
8. Sisasagana kadin dagiti Ilokano nga umawat ti baro a panagsirig?
Adu ken adu pay dagiti saludsodek koma.
Iti umuna a saludsod. Wen, ti no manon a siglo nga agikurkur-it ti ilokano manipud ti umuna a putar a pinabayog dagiti putar dagiti teddek a kas kenni Pedro Bukaneg, Leona Florentino, Casabar, Reyes, Bulong, Duque, Hidalgo, iramanmo payen ni Bulosan, Sionel, Joma Sison, delos Reyes, Agcaoili, Nesperos, Antalan, Aragon, Rambaud ken adu pay nga no inaganak koma ida amin ket saan nga umanay daytoy a poste. Ngem, apay nga iti maysa laeng a putar a kas ti putar ni Nelson Daligcon a bulgar, pornografik ket kunan dagiti dadduma a madadaelen ti LITERATURA ILOKANO?
Adun dagiti kritisismo a nangpalsiit ti ingungotentayo a kurditan. Ibagada a naanglem, mangaskasaba, romantisismo. Ngem apay a saan tayo latta a sirigen koma iti baro a panagkita daytoy a kurditan baka agpayso met dagitoy nga ibagbagada? Agpayso kadi? Ala, man.
Dagiti dadduma pay a salsaludsodko sadiay ngato ket ibatik a sungbatan dagitay nagsasanga ti pampanunotna nga no agsasaoda kadagiti chatbox ken dap-ayan ket arigna siasinoda ngem (sibubutengda met met a lumtuad gapu ta nakaabongotda a kasla man dagiti makapili idi panawen ti hapon nga iti ammoda laeng ket agitudo ti kagurgurada) nga aghusgar ken mangibitin ti maysa laeng a tumtumpuar a mannurat, nga agisurat ti pabarusngi a panagikur-it.


text:
CABUGAO, Ilocos Sur – Miniting ti livestock inspector ditoy nga ili dagiti agnegnegosio iti frozen foods tapno masigurado a saan a malabsing dagiti paglintegan mainaig iti pannakailako dagitoy a produkto ken masaluadan ti salun-at dagiti consumers.
Kinuna ni Dr. Melvin G. Castro, livestock inspector ditoy nga ili, a kangrunaan a natratar iti nasao a miting ti RA No. 10611 ken RA No. 92961, dua a linteg a mangpapigsa iti pannakaprotehir ti salun-at ti consumers.
Pinabileg ti RA No. 10611 ti ti food safety regulatory system iti pagilian a mangsalaknib iti salun-at dagiti aggatang ken mangpadaras iti pannakagatang kadagiti lokal a taraon ken produkto a taraon idinto a papigsaen ti RA 9296 ti sistema ti inspeksion ti karne iti pagilian.
Umad-adu dagiti umili nga aggatang iti frozen foods kas iti hotdog, ham ken longganisa iti tiendaan publiko agsipud ta nadaras ti pannakaisagana ken pannakalutoda nangruna no adda kellaat a simmangpet a sangaili.#


text:
TI MESIAS A NAIYANAK ITI KULLUONG. Maysa a makaawis iti imatang dagiti sangaili nga
umay agpasiar ditoy Vigan City ti dakkel a belen a naikabil iti sanguanan ti city hall no sadino a naidispley dagiti estatua ti Nasantuan a Pamilia idi maiyanak ni Hesus iti kulluong dagiti ayup gapu ta awan madagusan dagiti agassawa a Jose ken Maria a pangpalabsan iti rabii sadiay Bethlehem. Makita pay ditoy dagiti dagiti tallo a Mago a nagruknoy iti Mesias. (Salvador A. Espejo)
TI MESIAS A NAIYANAK ITI KULLUON
TI MESIAS A NAIYANAK ITI KULLUONG. Maysa a makaawis iti imatang dagiti sangaili nga


text:
Plantilia:Heograpikal a nagsasabtan
Darsen a mapan iti pagdaliasatan Darsen a mapan agbiruk
Dokumentasion ti plantilia
- Kasano ti panagtaripato ti pannakaiparang daytoy a plantilia
- Usaren ti
{{Heograpikal a nagsasabtan |state=collapsed}}tapno maipakita daytoy a plantilia iti kasasaad a (nailemmeng) narebba.
- Usaren ti
{{Heograpikal a nagsasabtan |state=expanded}}tapno maipakita daytoy a plantilia iti kasasaad a (napno a makita) naipadakkel.
- Usaren ti
{{Heograpikal a nagsasabtan |state=autocollapse}}tapno maipakita daytoy a plantilia iti kasasaad a (nailemmeng) narebba no laeng adda ti sabali a plantilia nga isu met laeng a kita iti panid.
- autocollapse ket naiyasentaren a kas isu ti kasisigud a kasasaad.


text:
SAN FERNANDO CITY – Uppat a polis ti nayaspilian iti medalia gapu iti nagsina a maipagpannakkel nga inaramidda babaen iti maysa a programa a naangay iti Police Regional Office 1 grandstand ditoy siudad idi Septiembre 18.
Mismo a ni Deputy Regional Director for Administration Chief Supt. Reynaldo G. Biay, kaduana ti Command Group, ti nangiyaspili iti medalia kada Police Inspector Andres T. Daquial IV, PO2 Ramon Christopher S. Diego ken PO2 Jay Joemar C. Corpuz manipud iti PPO Ilocos Norte ken SPO1 Noli L. Teope manipud iti PPO Pangasinan kabayatan ti flag ceremony a naangay idi agsapa ti nadakamat a petsa.
Naikkan da Daquial, Diego ken Corpuz iti Medalya ng Papuri kas pammigbig iti impamatmatda nga exemplary performance of duty bayat ti panangiwayatda iti buy-bust operation sadiay Barangay 2, San Andres, Bacarra, Ilocos Norte idi Hulio 21, 2017 a nagresulta iti pannakaaresto ni Arnel M. Reyes ken Norma Michelle V. Llacuna, agpada a residente iti nadakamat a lugar.
Nakakumpiska dagiti polis kada Reyes ken Llacuna iti 13 heat-sealed a sachet a nagkarga iti shabu nga agdagsen amin iti 61.1 grams, drug paraphernalia ken P1,000.00 a naaramat a marked money.
Iti sabali a bangir, naiyaspilian met iti Medalya ng Papuri ni Teope gapu iti panangisublina iti maysa a bag a naglaon iti kuarta ken napateg a dokumento a nasarakanna sadiay Poblacion, Urdaneta City, Pangasinan idi Agosto 23, 2017.
Madama ti panagpatrolia ni Teope kas paset ti SWAT Team iti nadakamat a lugar idi nakitana ti nabati a bag a naglaon kadagiti dokumento ken maysa a tseke manipud iti Land Bank of the Philippines nga aggatad iti P200,000.00.
Intunton ni Teope ti bag agraman dagiti dokumento ken kuarta iti akinkukua a naammuan idi agangay a maysa nga Elena Paasa. (Tawid News)


text:
Limasawa, Abagatan a Leyte
Ti Limasawa ket maysa a maikanem klase nga ili iti probinsia ti Abagatan a Leyte iti Filipinas.
Dagiti baranggay[urnosen | urnosen ti taudan]
Ti Limasawa ket nabingbingay a politikal iti 6 a barbaranggay.[2]
- Cabulihan
- Lugsongan
- Magallanes
- San Agustin (Tawid)
- San Bernardo (Tigib)
- Triana
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Abagatan a Leyte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Abagatan a Leyte". Datos ti Populasion ti Ili. Dibision ti Panagsukisok ti LWUA. Naala idi 15 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Kapitulo 5
Idauluan manen ni Mormon dagiti buyot dagiti Nephite iti pagbabakalan iti dara ken nadawel a pammapatay—Umayto ti Libro ni Mormon a manggutugot iti sangabukel nga Israel a ni Jesus ti Cristo—Gapu iti dida panamatpati, masayyasayyanto dagiti Lamanite, ket agsardengto ti Espiritu a mangtarabay kadakuada—Awatendanto ti ebanghelio kadagiti Gentil iti ud-udina nga aldaw. Agarup K.P. 375–384.
1 Ket napasamak a napanak kadagiti Nephite, ket nagbabawiak iti asapatak a saanko idan a tarabayen; ket impaidauluanda manen kaniak dagiti buyotda, ta bigbigendak a kasla makawayawaya kadakuada iti rigrigatda.
2 Ngem adtoy, aawan namnamak, ta ammok ti panangukom ti Apo a maitedto kadakuada; ta saanda a nagbabawi kadagiti nagbasolanda, ngem insayangkatda ti bagbagida a di immawag iti Parsua a nangaramid kadakuada.
3 Ket napasamak nga immaydakami binusor dagiti Lamanite iti panaglibasmi iti siudad ti Jordan; ngem adtoy, napasanudda ket saanda a naala ti siudad iti dayta a gundaway.
4 Ket napasamak nga immaydakami manen binusor, ket inasikasomi ti siudad. Ket adda met sabsabali a siudad nga inasikaso dagiti Nephite, nga insina ida dagiti sarikedked ket saanda a nakastrek iti pagilian nga adda iti sangomi, tapno dadaelenda dagiti agindeg iti dagami.
5 Ngem napasamak nga ania man a dagdaga a mapagnaanmi, ket saan a nagtitipon dagiti agindegna, dinadael dagiti Lamanite, ken dagiti ilida, ket dagiti purokda, ken dagiti siudadda napuoran iti apuy; ket kasta ti ilalabas ti tallo-gasut-ken-pitopulo-ket-siam a tawen.
6 Ket napasamak nga iti maika-tallo-gasut-ken-walopulo a tawen immay manen dagiti Lamanite a makidangadang kadakami, ket sipipingetkami a nangsango kadakuada; ngem awan ti nagmamaayanna amin, ta nakaad-aduda ket inludekludekda dagiti tao dagiti Nephite.
7 Ket napasamak a pimmanawkami manen, ket naparpardas dagidiay nga ipapanaw ngem ti panaglibas dagiti Lamanite, ket napasag ken nadadael dagiti pimmanaw a nakamakam dagiti Lamanite.
8 Ket ita adtoy, siak, ni Mormon, diak tinarigagayan a parigaten dagiti kararua dagiti tao iti panangipakitak kadakuada iti nakaal-alingget a buya ti dara ken nadawel a panagpapatay a kas iti naimatangak; ngem siak, iti pannakaammok a talaga a maipakaammo dagitoy a banag, ken nasken a amaipalgak amin a banag iti tuktok ti balay—
9 Ken kasta met a adumtengto iti pannakaammo dagiti natda kadagitoy a tao kadagitoy a banag, ken kasta met kadagiti Gentil, nga imbaga ti Apo a bmangwarawara kadagitoy a tao, ket maibilangto dagitoy a tao nga awan ti kaes-eskanna kadakuada—ngarud isuratko ti cbassit a pangyababaan, nga awan gawayko a mangted iti sangabukel a pakaammuan kadagitoy a banag a naimatangak, gapu iti bilin nga inawatko, ken kasta met a tapno saankayo a maaddaan iti nakaro a leddaang gapu iti kinadangkes dagitoy a tao.
10 Ket ita adtoy, ibagak daytoy iti bukelda, ken kasta met kadagiti Gentil a nangsaluad iti balay ti Israel, tapno mabigbig ken maammuan ti nagtaudan dagiti bendisionda.
11 Ta ammok a dayta ti mamagleddaang gapu iti didigra iti balay ti Israel; wen, lumdaangdanto iti pannakadadael dagitoy a tao; lumdaangdanto iti saan a panagbabawi dagitoy a tao ta bareng koma no makadinnakulapda ni Jesus.
12 Ita maisurat adagitoy a banag kadagiti bnatda iti balay ni Jacob; ket naisuratda iti kastoy a wagas, gapu ta ammo ti Dios a saan a yeg ida ti kinadangkes; ket cmailemmengda iti Apo tapno umayda iti naituding a kanitona.
13 Ket daytoy ti bilin nga inawatko; ket adtoy, umaydanto a maibatay iti bilin ti Apo, no makitana a mainugoten, iti kapanunotanna.
14 Ket adtoy, mapandanto kadagiti awan pammatina kadagiti aHudio; ket daytoyto a gagem ti papananda—tapno bmaallukoyda a ni Jesus ti Cristo, ti Anak ti sibibiag a Dios; tapno dumtengto ti Ama, babaen ti kangrunaan a Patpatgenna, ti naindaklan ken agnanayon a panggepna, iti panangisublina kadagiti Hudio, wenno ti amin a balay ti Israel, iti daga a tawidda, nga inted kadakuada ti Apo a Diosda, iti pannakatungpal ti ckatulaganna;
15 Ken kasta met nga ad-adda a mamati iti ebanghelio ti bukel adagitoy a tao, a bmaipan kadakuada manipud kadagiti Gentil; ta cmawarawaranto dagitoy a tao, ket agbalinda a dnangisit, a narugit, ken makadurmen a tattao, a di kabaelan nga iladawan ti asino man kadatayo, wen, uray pay kadagiti kameng dagiti Lamanite, ket gapu daytoy iti kaawan ti pammatida ken ti panagrukbabda kadagiti didiosen.
16 Ta adtoy, insardengen ti Espiritu ti Apo a apareggeten dagiti ammada; ket awan ti Cristo ken Diosda iti lubong; ket mapapanawda a kasla btaep iti angin.
17 Makaay-ayoda idi a tattao, ket adda ni Cristo a apastorda; wen, inturong ida ti Dios nga Ama.
18 Ngem ita, adtoy, aiturturong ida ni Satanas, a kas iti taep a maibuyog iti angin, wenno kas iti barko a yalloallon dagiti dalluyon, nga awanan iti layag wenno timon, wenno awanan iti ania man a mangiturong kenkuana; ket kas kenkuana, kastada met.
19 Ket adtoy, indulin ti Apo ti bendisionda, a nalabit a naawatda iti daga, para kadagiti aGentil a mangtagikua iti daga.
20 Ngem adtoy, mapasamakto a papanawento ken warawaraen ida dagiti Gentil; ket kalpasan ti panangpapanaw ken panangwarawaranto kadakuada dagiti Gentil, adtoy, isunton ti apannakalagip ti Apo iti bkatulagan nga inaramidna ken ni Abraham ken iti amin a balay ti Israel.
21 Ken kasta met a malagipto ti Apo dagiti akararag dagiti nalinteg, nga inlatangna a para kadakuada.
22 Ket kalpasanna, O dakayo a Gentil, kasano ti pannakaanduryo iti bileg ti Dios, malaksid no agbabawikayo ken tallikudanyo dagiti dakes a wagasyo?
23 Diyo kadi ammo nga addakayo kadagiti ima ti Dios? Diyo kadi ammo nga addaan iti amin a bileg, ket iti naindaklan a abilinna bmalukotna ti daga a kas iti malukot a pagbasaan?
24 Ngarud, agbabawikayo, ket agtamedkayo kenkuana, amangan ta maipatay ti linteg a maibusor kadakayo—amangan ta umay kadakayo a kasla aleon ti natda iti bukel ni Jacob, ket pirsapirsayennakayo, ket awan ti maisalakan.


text:
VIGAN CITY – Kinuna ni mayor ditoy a saan a pudno nga agkurkurang ti pundo kas inrason ti sports official ti dibision ti city schools ti Department of Education a gapu iti panagkissayna kadagiti atleta a napan nakisalip iti paay-ayam iti rehion.
Makalawas sakbay ti panagturong ti delegasion ti dibision ditoy siudad a mapan makisalip iti Ilocos Region Athletic Association Meet iti San Carlos City, inwaragawag ni sports coordinator Maribel Pichay a makissayan ti bilang dagiti atleta agsipud iti panagkurkurang ti pundo.
Manipud iti 362 nga atleta, nagbalin laengen a 234 ti bilang ti delegasion a napan nakisalip iti IRAA Meet.
Segun iti sports official, mapattapatta a makagasto ti delegasion iti P674,000 idinto a P400,000 laeng ti inlatang ti city government a pundo isu a nagkissayda kadagiti atleta iti baet a nagsanay ken sisasaganan a makisalip dagitoy iti nasao a paay-ayam.
Ngem kinuna ni Mayor Ferdinand C. Medina bayat ti pannakiuman ti media kenkuana a “saan a husto nga awan ti pundo, (saan a husto) nga agkurkurang ti pundo, ti problema laeng, nagkamalida (sports officials).”
Kinuna ni Medina a biddut ti inaramid dagiti sports officials ta “nagalada iti players ken kalpasanna, impresentarda ti pundo (kenkuana).
“… intedda laeng ti budget a masapul(da) idi Monday (Peb. 19). Ngem ti problema, idi itedda ti budget, nakaalada metten iti players,” kinuna ti mayor.
Inlawlawag ni Medina nga iti napalabas nga IRAA, dakkel ti pundo para iti sports ti city government ta adda nakitada a saan gayam a maus-usar a pundo ti Special Education Fund.
Iti dayta a tawen, nangilatang ti city government iti P400,000 manipud iti SEF, ken P150,000 manipud iti Annual Development Fund a binusbos ti delegasion para iti IRAA.
Kinuna ni Medina nga iti daytoy a tawen, P200,000 ti pundo para iti sports development iti babaen ti Special Education Fund sa nagnayon ti city government iti P200,000 isu a nagbalin a P400,000 ti pundo para iti delegasion ti dibision ti city schools.
Innayon ti mayor a P700,000 ti indatag dagiti sports officials a pundo a gastuenda ngem P1milion laeng ti pundo ti sports development iti Annual Development Fund, ket no ditoy ti paggapuan ti P500,000 a mainayon iti P200,000 manipud iti pundo ti SEF, dakkel a makaapekto iti programa ti sports ti siudad.
“Saan a mabalin nga ag-suffer ti whole year sports development program ti city government,” kinuna ni Medina.


text:
STA. LUCIA, Ilocos Sur – Maysa a traysikel ti inreport ti agtagikua a napukaw iti mismo a garahena sadiay Barangay Pila ditoy nga ili idi agsapa ti Hunio 18.
Iti pulong ni Dominador Habab y Bravo, 53, naasawaan, ken residente iti nadakamat a barangay, imparkingna ti traysikelna iti uneg ti garaheda idi rabii ti Hunio 17 ket pinanawanna a nakatunnal ti tulbek iti ignition.
Kinuna ti biktima a nagtalged a nangpanaw iti luganna agsipud ta dua a motorsiklo ti imbalanganna iti likud ti traysikel.
Ngem naduktalanna laengen iti kabigatanna a nairuar dagiti dua a motorsiklo ken awanen ti traysikelna.
Sinapul ti biktima ti traysikelna ngem dinan nabirokan.#


text:
Maika-7 a Presidente ti MMSU
Aldaw ti Biyernes, Agosto 18. Iti daytoy nga aldaw a kaumanko ti baro a Presidente ti Mariano Marcos State University (MMSU) a ni Ma’am Shirley Castañeda Agrupis, babaen ti pannakasarita kenkuana ti maysa a gayyem iti Unibersidad (ni Herdy Yumul nga adda iti Opisina ti Strategic Communication) – a pinatgan met ni Ma’am Shirley. Maysa nga oras ti nailatang a panagpatangmi (iti panangkadua kaniak ni Manong Reynaldo E. Andres nga adda met laeng iti Opisina ti Strategic Communication ken kaduak met laeng a mannurat ti Bannawag).
Kas baro a mangidaulo (nangrugi iti puestona a kas maikapito a president ti MMSU idi Hulio 31, 2017 ken aggibus ti takemna inton’ Hulio 31, 2021), ammok nga adu ti pakakumikoman ni Ma’am Shirley ket pagyamanak la unay ta adda naibingayna a bassit a tiempona a para iti Bannawag.
Sumungsungad pay laeng ti agtawen iti limapulo ket dua a sigud a lider-estudiante (student leader), mannursuro ken agsuksukisok (researcher) iti MMSU, madlawmo ti paragsitna nga umasideg a nakibesobeso kaniak. Siguden nga agam-ammokami gapu ta nakasarsaritami idin maipanggep kadagiti gapuananna iti bioethanol ken black garlic research ngem kadagitoy laeng a makapagsaritakami maipanggep iti kabibiagna.
“Dimo suroten ti komportable a dalan a sementado a gagangay a pagpagnaan ti kaaduan. Piliem ‘tay nabato wenno adda likkalikkaongna gapu ta ti rukod ti balligi, isu ti distansia manipud iti naggapuam agingga iti agdama a ‘yanmo,” daytoy ti nabagas a sungbatna no ania ti pilosopia iti biag.
Tubo iti Bangag, Aparri, Cagayan ni Ma’am Shirley. Buridek iti siam nga agkakabsat. Kadagupanda nga agkakabsat, isu laeng ti adda titulona. Kabayatan ngamin a madardaripespes iti ling-et a makiseksekka ken makigapgapas iti ilida ken ti kabangibangda a lugar iti Ayaga, Flora (Apayao), Pamplona ken Sanchez Mira, Cagayan a pakiteggedanna no tiempo ti panagani, pinilitna kano dagiti nagannak kenkuana a pagbasaenda gapu ta dina kayat nga agnanayon lattan a iti talon ti yanna.
Babaen ti tulong dagiti kameng ti pamiliana, kakabagian ken gagayyemna, in-inut a naisakadna ti panagbasana. “Iskolar ng Bayan” koma iti University of the Philippines iti Diliman a pangalaanna koma idi iti BS Statistics ngem ad-adda a pinilina ti MMSU a pagbasaan ta ad-adda a makainut. Ngamin, uray libre ti tuision iti unibersidad, adu met latta ti bayadan a miscellaneous expenses ken parikutna pay ti inaldaw a balonna.
Tapno makatulong kadagiti nagannak kenkuana, nagbalin a working student. Iti nagkaseraanna a pamilia iti Callaguip, Batac, napadasanna ti nagpakan iti baboy, agsibug iti mula ken tumulong nga aglako iti bado iti tiendaan. Adda pay part-time na iti kaarrubada nga agdadait iti bado. No kasta nga adu ti awat daytoy a madait, tumultulong nga agkupin.
“Diak pulos makaisibro iti bado idi no diak mapan agsekka wenno aggapas,” kuna pay ni Ma’am Shirley ket malagipna la unay a no ibagianna ti pagadalanda iti national encampment ti Girls Scout, agkokontribusion dagiti teachers-na para iti igatangna iti unipormena.
Iti pannakilangenna kadagiti adu a klase ti tattao bayat ti panagubingna, nakuna ni Ma’am Shirley a nariknana la unay ti pakaigidiatan dagiti addaan ken awanan. Ket ti laeng panagbasana ti nakitana a pamuspusan tapno makalung-aw iti rigat.
“Tapno makainutak iti plete, aguraykami iti bagon nga agibibiahe iti irik iti ‘yanmi (Bangag, Aparri) ket agyankami iti tuktok dagiti nakamada nga irik,” kinuna pay ni Ma’am Shirley a makais-isem a manglaglagip iti biagna a kas estudiante. Nagasat kano ta addaan kadagiti nasisinged a gagayyem a karaman iti Top 5 met laeng idi (kasi iti sigud nga OIC MMSU President a ni Ma’am Prima Franco) gapu ta no aniat’ kanenda idi, isu metten ti kanenna iti recess.
Segun kenkuana, “Saanmo nga ipalubos a sabali ti mangidiktar iti gasatmo (destiny). Babaen ti tulong ti Apo, sika a mismo ti tulbek tapno agballigika iti arapaapmo. Ania man a rigat, kabaelan amin a sanguen no pursigidoka ken ammom ti kayatmo a gun-oden. Saanka a mabuteng a maitublak ket no maitublakka man, bumangonka ket ituloymo ti umaddang agingga a makadanonka iti kayatmo a papanan”.
Sakbay ti idadalanna iti maudi nga intebiu sakbay a napili a Presidente ti MMSU, dimmalan pay ti inaudi nga anakna iti operasion (Stage 1 Carcinoma) ket kalpasan a nakapagsapata, naipadamag met kenkuana ti ipapatay ti inana.
“Kasla normal laengen kaniak dagitoy a pasamak. Natennebak kadagiti pannubok ket nalasatak amin ida. Diak intulok a diktaran dagitoy ti gasatko ket pagaammok a saannak nga ikkan ti Apo iti pannubok a diak kabaelan,” kinunana pay.
Kas kaunaan a patanor ti unibersidad (MMSU) a nagbalin a president daytoy nga institusion, kalikagumanna ti naan-anay a panagtutunos ti tunggal maysa gapu ta mamati a manipud iti puon agingga’t murdong ti maysa nga organisasion, addaan iti dakkel nga akem tapno matun-oyan ti sapasap a panagdur-as – iti biang man dagiti estudiante, mannursuro, agsuksukisok, ken dadduma pay a kameng ti unibersidad.
“Kas naggapu iti baba, ken iti mismo nga MMSU, ammok no ania dagiti kalkalikaguman dagiti estudiante, ammok no ania dagiti karit a sangsanguen dagiti mannursuro, dagiti researcher, ken dagiti dadduma pay nga empleado”, innayonna.
Adu dagiti kayatna nga aramiden a panagbalbaliw ket nariknak ti naimpapusuan a kalikagumna a mangtun-oy kadagitoy. Narigat, kunana, maipanggep iti trabahona, ngem innayonna a, “Diak iginggina gapu ta ammok ti kayatko a pagturongan.” Ket no ammona ti papananna, natalged ngarud ti MMSU kadagiti imana.
Nagturpos ni Ma’am Shirley iti BS Biology manipud iti MMSU idi 1985, MS Botany manipud iti UPLB idi 1992, ken PhD in Agricultural Sciences manipud iti Shizuoka University, Japan, idi 2000. Agpapada metten a propesional dagiti tallo a bungada ken Manong Ador Agrupis ti Brgy. Callaguip, Siudad ti Batac. (Ni Leilanie G. Adriano)
(This article appeared in the Bannawag Magazine on Sept. 4, 2017)
Gallery
Other News
arrow_upward


text:
Timek Ti Barangay
BGY. ANNABUCULAN, AMULUNG, CAGAYAN
Ti barangay Annabuculan ket masarakan iti dammang ti karayan nga sakupen iti West Amulung nga idadaulwan ni Barangay Captain Wilfredo C. Dela Cruz.
Tawen 1989 idi umuna nga agtugaw a kas kapitan iti daytuy nga barangay aginga tawen 2007. Iti dayta nga tiyempo ti ing-ingunguten na met nga asawa ti nagtakem, ket isuna met ti maysa napagasatan a nabutosan a konsehal. Ket bayat ti panagtugaw ni baket na a kas kapitan ket nakadawat da iti pinansyal assistance babaen ti prubinsyal government ti Cagayan nga idadaulwan ni Gobernador Alvaro T. Antonio iti gatad nga uppat a gasut a ribu a pisos (P400,000.00) para iti pannakaituloy iti maikadwa nga tukad iti pasdek a Multi-purpose Day Care Center.
Gapu iti tarigagay iti pamilya na nga agserbi ken ayat da iti kabarangayan da isu ti nagtaray manen a kapitan idi tawen 2010 ket saan ngarud a napaay. Bayat ngarud iti inna panagtugaw ket sinangu na manen daguiti adu nga problema ken pakaseknan ti kabarangayan na. Intultuloy n daguiti proyekto nga saan a nalpas ti kaingungot na bayat iti termino n a kapitan. Immasideg ken Gobernardor Bong Antonio ken Bise Gobernardor Odi Fausto tapno idanun na daguiti arungaing ken proyekto nga kayat na nga ileppas saan ngarud a napaay ket naikkan iti tulong nga naggapu iti gubyerno ti umili para iti pannaka semento iti barangay road nga naggatad iti dua a gasut a ribu a pisos (P200,000.00).
Dawat pay ni kapitan Wilfredo C. Dela Cruz ken ti konseho na agraman daguiti kabarangay na nga sapay kuma ta saan nga agsarday iti tulong nga aggapu ken Gobernador Bong Antonio ken Bise Gobernador Odi Fausto tapno agtultuloy ti progreso. Kadaguiti amin nga tulong napalaus ti panagyaman da iti gobyerno prubinsyal ti Cagayan.
Agbiag Gobernador Alvaro T. Antonio!
Agbiag Gubyerno Ti Umili!


text:
Jean Baptiste Perrin
Ni Jean Baptiste Perrin ForMemRS[1] (30 Septiembre 1870 – 17 Abril 1942) ket maysa idi a Pranses a pisiko a kadagiti panagad-adalna iti gunay a Browniano kadagiti minuto ti partikula a naitubngen kadagiti likido, a nagpasingked ti panagipalawag ni Albert Einstein iti daytoy a penomeno ken isu a nakompirma ti kasaad ti atomiko iti materia. Para iti daytoy a panaggun-od isu ket napammadayawan iti Premio Nobel iti Pisika idi 1926.[2]
Biograpia[urnosen | urnosen ti taudan]
Nasapa a tawtawen[urnosen | urnosen ti taudan]
Isu ket naipasngay idi idiay Lille, Pransiae, ni Perrin ket nagbasa idiay École Normale Supérieure, ti grande école idiay Paris. Isu ket nagbalin a katakunaynay iti eskula idi las-ud ti paset ti panawen idi 1894–97 idi nangrugi nga agadal iti rayo katodiko ken Rayo-ekis. Isu ket nagungunaan iti grado iti docteur ès sciences (PhD) idi 1897. Iti isu met laeng a tawen isu ket naidutoka kas agkleklektura iti pisikal a kimika idiay Sorbonne, Paris. Isu ket nagbalin a propesor iti dayta nga unibersidad idi 1910, ken nagtengngel iti daytoy a puesto aginggana ti Panagsakop ti Alemania ti Pransia idi las-ud ti Sangalubongan a Gubat II.
Dagiti nagibasaran[urnosen | urnosen ti taudan]
- ^ Townsend, J. S. (1943). "Jean Baptiste Perrin. 1870-1942". Obituary Notices of Fellows of the Royal Society. 4 (12): 301–326. doi:10.1098/rsbm.1943.0004.
- ^ Kyle, R. A. (1979). "Jean Baptiste Perrin". JAMA: the Journal of the American Medical Association. 242 (8): 744–741. doi:10.1001/jama.242.8.744.
Dagiti akinruar a silpo[urnosen | urnosen ti taudan]
Midia a mainaig kenni Jean Baptiste Perrin iti Wikimedia Commons


text:
SAN JUAN, Ilocos Sur – Iti baet ti pannakaiparit iti panagbungbong, adda latta dagiti nasukir a mangngalap nga agkalap iti daytoy illegal a wagas iti baet a pakaisagmakan pay ti biagda.
Iti report manipud iti police station ditoy, sakbay a naibato ni Gladlee Ford Vitamog y Salarzon, 31, naasawaan, ken residente iti Barangay Dardarat ti iggemna a bongbong, bimtak daytoy a puon ti nagsagrapanna kadagiti dunor iti barukongna ken ulona a puon ti nakatayanna.
Segun ken ni Samuel Asuncion, nakitana ni Vitamog a nakatakder iti rakitna sa kellaat a nagpukaw daytoy kalpasan a nakangeg iti kanalbuong.
Nagpaarayat ni Asuncion kadagiti lumugar ket nasarakanda laengen a bangkay ni Vitamog gapu kadagiti grabe a sugatna.#


text:
1898
Ti 1898 ket maysa a kadawyan a tawen a nangrugi iti aldaw ti Sabado iti kalendario a Gregoriano.
Dagiti linaon
Paspasamak[urnosen | urnosen ti taudan]
Enero - Marso[urnosen | urnosen ti taudan]
Pebrero 15 - Gubat ti Espaniol-Amerikano: Pinabettak ken pinalned ti barko a Havana idiay Kuba babaen ti USS Maine ti Estados Unidos, a nakatayan iti 266 a tattao. Nakaiturongan daytoy a pasamak ti pannakairangarang ti gubat a nagbaetan ti Estados Unidos ken Espania.
Abril - Hunio[urnosen | urnosen ti taudan]
Hunio 12 - Inrangarang babaen ni Hen. Emilio Aguinaldo ti panagwayawaya ti Filipinas manipud iti Espania.
Hulio - Septiembre[urnosen | urnosen ti taudan]
Agosto 12 - Gubat ti Espaniol-Amerikano: Nagpatingga ti ringgor a nagbaetan dagiti soldado ti Amerikano ken dagiti Espaniol idiay Kuba.
Oktubre - Disiembre[urnosen | urnosen ti taudan]
Disiembre 10 - Pinirmaan ti Espania ken Estados Unidos ti Tulag ti Paris, ti panagpatingga ti Gubat ti Espaniol-Amerikano.
Naipasngay[urnosen | urnosen ti taudan]
- Agosto 30 – Shirley Booth, Amerikana nga aktres (pimmusay 1992)
Pimmusay[urnosen | urnosen ti taudan]


text:
Pagsasao a Batak
Ti Batak ket ti pagsasao ti Negrito a naisasao idiay Isla ti Palawan idiay Filipinas. Daytoyket sagaminsana a naipalpalawag manipud iti sasao a Batak a kas Batak ti Palawan.
Ti Batak ket naisasao kadagiti komunidad ti Babuyan, Maoyon, Tanabag, Langogan, Tagnipa, Caramay, ken Buayan (Lobel 2013:87). Dagiti kaarubayan a pagsasao ket mairaman ti Akin-abagatan a Tagbanwa, Tengnga a Tagbanwa, Kuyonon, ken Agutaynen.
Dagiti nagibasaran[urnosen | urnosen ti taudan]
- ^ a b Batak iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Batak". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
STA CRUZ, Ilocos Sur — Napan nagipulong iti Sta Cruz MPS idi alas kuatro ti malem ti Mayo 10, 2018 ni Rodolfo Cabasag y Cabato, 62, naasawaan, mannalon ken residente ti Barangay Baluarte,
Salcedo, Ilocos Sur, gapu iti dandani pannakangurungor ti kabsatna a ni Ruben Cabasag y Cabato, nataengan, mannalon ken residente met laeng iti nasao a lugar. Ni Ago
Buoquing, residente ti Barangay Padaoil, Sta. Cruz, Ilocos Sur ti suspek.
Segun iti inisial nga inbestigasion, napan nakiminatay dagiti agkabsat, kaduada ni Godfrey Ulila, sadiay Barangay Padaoil, Sta. Cruz, Ilocos Sur idi rabii ti Mayo 9. Iti tengnga ti rabii agawidda koma, ngem nagbati ti biktima ta nakiinom pay kadagiti dadduma pay a nakiminatay.
Iti istoria ti kaabay ti biktima iti inuman a ni Rolando Dultra y Bongolan, 43, residente ti Barangay Padaoil, alas singko y median iti parbangon idi Mayo 10, 2018 idi umasideg ti suspek iti inuman ket nangngegna ti suspek a nagkuna: “Kayatmo ta ngurunguren ka?” sana inruar ti patadem manipud iti sabikelna ket intudona iti tengnged ti biktima ngem inanawa ni Rolando ti suspek.
Nagtaray a dagus ti suspek a ni Ago Buoquing.
Gapu ta nakita ni Rolando nga adda dara nga agtedted manipud iti tengnged ni Ruben Cabasag, intarayda daytoy iti, iti Salcedo Hospital, Salcedo, Ilocos Sur, iti laksid ti panagkitakitna.
Agtultuloy pay laeng ti inbestigasion. (Tawid News Team)
Mannalon, ginandat a ngurunguren ti kainumanna
STA CRUZ, Ilocos Sur — Napan nagipulong iti Sta Cruz MPS idi alas kuatro ti malem ti Mayo 10, 2018 ni Rodolfo Cabasag y Cabato, 62, naasawaan, mannalon ken residente ti Barangay Baluarte,